Planet korr - Wikipedia\nNa wra kemmyska gans Planet le.\nCeres gwelys gans an Pellweler Efander Hubble. Planet korr unnik yn bagas asteroyd\nPlouton yn liw ogas lowr dhe wir diworth manylyon albedo Pellweler Efander Hubble\nHaumea gans y loryow, Hiʻiaka and Namaka (argraf artydh)\nMakemake (argraf artydh)\nEris gwelys gans an Pellweler Efander Hubble\nPlanet korr, definys gans Unyans Steroniethek Keswlasek, yw korf nevek ow resa a-dro an howl neb yw gronnedhek lowr dhos ha bos pelyek awos gravedh y honan mes na re klerhas y ranndir a planetesimalys, ha nyns yw loor. Yma edhomm dhodho gronnedh lowr dhe fedha y nerth gwaskek ha drehedhes komposter hydrostatyk.\nAn hanow "planet korr" a veu adoptys yn 2006 yn unn glassans korfow ow resea a-dro an howl yn teyr rann. Yth esa moghheans yn diskudhansow taklennow treus-Nevyon neb a gesstrivyas erbynn Plouton yn braster, hag yn gortiwedh an diskudhans Eris, taklenn gans moy a ronnedh es Pluton. An klassans a lever bos korfow gronnedhek lowr dhe glerhe ranndir aga resekva gelwys "planetys", hag an re nag yw gronnedhek lowr dhe dhos ha bos pelyek awos gravedh y honan bos gelwys "korfow byghan system howlek". Yntredha, yma planetys korr. An styryans adoptys yn sodhogel gans an USK re veu lawa hag arvreusys, ha disputys gans godhonydhyon kepar hag Alan Stern.\nAn USK a aswonn pymp planetys korr y'n termyn ma: Ceres, Pluton, Haumea, Makemake ha Eris. Dew hepken, Ceres ha Pluton re veu mires yn ta lowr dhe brevi aga bos pelyek lowr ha kewera an styryans. Steronydhyon a grys Eris yw pelyek lowr drefenn y vos brassa y ronnedh es Pluton. Diwettha, an USK a erviras res yw taklennow treus-Nevyon heb hanow gans myns pur golowa es +1 (ha dredho braster kalkys gans awrgym moy ages 838 km) bos henwys yn-dann desev planetys korr yns.\nGogrysys yw moy ages dew ugens taklennow aswonnys erell yn system howlek yw planetys korr, ha bys dew kans planetys korr yn ranndir gelwys grogys Kuiper. \nNy wrug klassans korfow haval orth planetys korr yn systemow planettys erell bos prederys. \nRol planetys korr aswonnys gans an USK.\nRol planetys korr possybl nag yw aswonnys hwath gans an USK.\n↑ Definition of a Planet in the Solar System: Resolutions 5 and 6 (IAU 2006 General Assembly)\n↑ (Dwarf Planets, NASA)\n↑ The Mass of Dwarf Planet Eris (Brown et al. 2007, Science, 2007Sci...316.1585B)\n↑ Pluto vote 'hijacked' in revolt\n↑ Alan Stern: ‘A Chihuahua is still a dog, and Pluto is still a planet'\n↑ Dwarf Planets and their Systems (Working Group for Planetary System Nomenclature (WGPSN))\n↑ Conversion of Absolute Magnitude to Diameter for Minor Planets (Department of Physics & Astronomy (Stephen F. Austin State University), Dan Bruton)\n↑ The Dwarf Planets (Michael E. Brown)\n↑ The IAU draft definition of "planet" and "plutons"\nDiwettha golegyans an folen ma a veu an 20 Du 2020, dhe 17:23.


Nader - Wikipedia\nGwrandrans an nader\nVipera berus, an nader europek yw sarf wenonek gans gwandrans efan dres an brassa rann a Europa north mar bell avel Asi est. An henwyn Sowsnek dhodho yw viper po adder. Nyns esons pur beryllus,; nyns yw an nader argasus ha ny vrath marnas y kamm nebonan warnedhi dell yw usys. Brathow a yll bos pur dynn, mes nyns yns i marwel yn fenowgh.\nKevys yw an nader europek yn tirwedhow dyffrans. Essensek yw kompleks a vewvaow rag agwedhow dyffrans a'y omdhegyans. An re ma yw omhowla, dybri ha gwavgoska. Res yw dhe'n nader kavos neb le saw rag preydhoryon hag arvethyans denel. Hy bewvaow a gomprehend gonyow krey, ledrow breow karnek, rosyow tewesek, prasow, gwydhegi, lanerghi, keow, tewynnow ha mengleudhyow. Gweythresek yns i y'n jydh.\nHy a dheber bronnviles munys, ydhyn, pedrevanes, ha diwelvennoges, ha treweythyow kevnis, buluk ha hwesker. Kepar ha'n brassa rann a naderow erel, an nader europek a dhedhow oyow. An benynreydhow a dhedhow pub diw po teyr bledhen, ha dinythys yw an teylu diwedhes y'n hav. Yntra tri hag ugens yw myns teyluyow herwydh usadow. An yonkers a worta gans an vamm nebes dedhyow.\nAn tevesik a dyv dhe hys a 60 dhe 90 cm (24 dhe 35 meusva) ha poster a 50 dhe 180 g (1.8 dhe 6.3 ouns). Hy liw a var, dhyworth ensamplow gwannliwek dhe nebes gell tewl. Yma dhe'n brassa rann anedha patron ygam ogam. Yma merk V po X war an penn dell yw usys.\nYma deyr iseghen. Nyns yw peryllys, mes gwithys yw yn nebes gwlasow. Anlaghys yw dhe ladha, shyndya po gwertha nadres y'n Ruvaneth Unys yn-dann an Reyth Godhvenwnas ha Powdir 1981,\nNader ow tiskwedhes an V apert war hy fen\nDiwettha golegyans an folen ma a veu an 30 Ebrel 2022, dhe 17:07.


Mathew 20 (ABK) - Bible Society\nAn Wonisysi y'n Winlann\n1‘Haval yw gwlaskor nev dhe berghennek tir neb eth yn-mes a-varr myttin rag arveth oberwesyon rag y winlann. 2Ha wosa ev dhe vos unnverhes gans an oberwesyon rag unn diner20:2 diner: Greka denarion. orth an jydh, ev a's dannvonas yn y winlann. 3Hag ow mos yn-mes a-dro dhe'n tressa eur, ev a welas re erell esa ow sevel diweyth y'n marghasla, 4hag yn-medh ev dhedha, “Ewgh hwi ynwedh y'n winlann ha pypynag oll a vo ewn my a'n re dhywgh hwi.” 5Hag yth ethons. Arta ev eth yn-mes a-dro dhe'n hweghves ha'n nawves eur, hag a wrug y'n keth vaner na. 6Ha pan eth yn-mes a-dro dhe'n unnegves eur, ev a gavas re erell ow sevel diweyth20:6 War-lergh re a'n dornskrifow nyns usi omma an ger diweyth. hag ev a leveris dhedha, “Prag y hwrussowgh sevel omma oll an jydh diweyth?” 7Yn-medhons dhodho, “Drefenn na wrug denvyth agan arveth.” Yn-medh ev dhedha, “Ewgh hwi ynwedh y'n winlann.” 8Ha devedhys an gorthugher, arloedh an winlann a leveris dh'y vayli, “Galw an oberwesyon ha ro dhedha aga gober, ow talleth gans an re dhiwettha hag ena mos dhe'n re gynsa.” 9Pan dheuth an re a dhallathsa dhe'n unnegves eur, i a gavas pubonan unn diner. 10Ha'n re gynsa pan dheuthons a dybis y kaffens moy, hag i ynwedh a gavas pubonan unn diner. 11Ha wosa i dh'y gemmeres, i a grodhvolas war an perghennek 12ow leverel, “An re dhiwettha ma a wonedhas unn our ha ty a's gwrug kehaval dhyn ni neb re borthas begh an jydh ha'n toemmder.” 13Mes ev a worthybis dhe onan anedha ha leverel, “Koweth, ny wrav kamm dhis. A ny veusta unnverhes genev rag unn diner? 14Kemmer an pyth eus dhis, ha ke. My a vynn ri dhe'n diwettha ma avel dhiso jy. 15A ny'm beus kummyas dhe wul kepar dell vynnav gans ow fyth ow honan? Po yw dha lagas jy drog drefenn my dhe vos hel?” 16Yndellna an re dhiwettha a vydh kynsa, ha'n re gynsa diwettha.’\nMark 10:32-34; Luk 18:31-34\n17Ha pan esa Yesu ow mos yn-bann dhe Yerusalem, ev a gemmeras an dewdhek a'n eyl tu, ha war an fordh ev a leveris dhedha, 18‘Otta, ni a yn-bann dhe Yerusalem, ha Mab an den a vydh daskorrys dhe'n bennoferysi ha dhe'n skribys, hag i a wra y dhampnya dhe'n mernans, 19ha'y dhaskorr dhe'n Jentilys dhe vos skornys ha skorjys ha krowsys, hag y'n tressa dydh ev a wra dasserghi.’\n20Ena y teuth dhodho mamm mebyon Zebede gans hy mebyon ha plegya dhe'n dor a-ragdho, ow hwilas neppyth dhiworto. 21Yn-medh ev dhedhi, ‘Pandr'a vynnydh?’ Yn-medh hi dhodho, ‘Gront mayth esettho ow dew vab evy, an eyl a'th parth dhyghow ha'y gila a'th parth kledh y'th wlaskor.’ 22Yesu a worthybis ha leverel, ‘Ny wodhowgh pandr'a wovynnowgh. A yllowgh hwi eva a'n hanaf a wrav vy eva anodho?’20:22 a wrav vy eva anodho? War-lergh re a'n dornskrifow a wrav vy eva anodho, ha bos besydhys gans an besydhyans mayth ov vy besydhys ganso. Yn-medhons dhodho, ‘Gyllyn.’ 23Yn-medh ev dhedha, ‘Hwi a wra eva a'm hanaf, mes esedha a'm parth dhyghow ha'm parth kledh, nyns eus dhymmo y ri, mes yma dhe seul a vo darbarys dhedha gans ow Thas.’ 24Henna pan glewsons an deg, serrys ens i orth an dhew vroder. 25Mes Yesu a's gelwis hag yn-medh ev, ‘Hwi a woer bos rewloryon an kenedhlow ow lordya warnedha, ha'n re vras ow kul maystri warnedha. 26Yndella ny vydh20:26 ny vydh: War-lergh re a'n dornskrifow nyns yw. hi yn agas mysk hwi; mes piwpynag a vynno bos meur yn agas mysk, ev bedhes agas servont, 27ha piwpynag a vynno bos kynsa, ev a vydh20:27 ev a vydh: War-lergh re a'n dornskrifow ev bedhes. agas kethwas, 28kepar dell na dheuth Mab an den dhe vos servis mes dhe servya, ha dhe ri y vewnans avel daspren rag lies.’\n29Ha pan esens ow mos yn-mes a Yeriko, routh veur a'n siwyas. 30Hag awotta, dew dhen dhall a'ga esedh ryb an fordh; pan glewsons bos Yesu ow tremena, a armas, ow leverel, ‘Arloedh, kemmer truedh ahanan, ty Vab Davydh.’ 31Ha'n routh a's koskas may hwrellens tewel, mes i a armas dhe voy ow leverel, ‘Arloedh, kemmer truedh ahanan, ty Vab Davydh.’ 32Ena Yesu a sevis hag a elwis dhedha ha leverel, ‘Pandr'a vynnowgh orthiv dhe wul dhywgh?’ 33Yn-medhons dhodho, ‘Arloedh, agan dewlagas dhe vos igerys.’ 34Yesu a gemmeras truedh hag a dochyas aga dewlagas, ha desempis i a dhaskavas aga gweles hag a'n holyas.


2chr 29 (ABK) - Bible Society\n2chr 29 ABK\n1Hezekia a dhallathas reynya pan o pymp bloedh warn ugens, hag ev a reynyas naw blydhen warn ugens yn Yerusalem. Hanow y vamm o Abia myrgh Zekaria. 2Ev a wrug an pyth o ewn yn golok an ARLOEDH, kepar dell wrug Davydh y das.\n3Yn kynsa blydhen y reyn, y'n kynsa mis, ev a igoras darasow chi an ARLOEDH ha'ga ewnhe. 4Ev a dhros an oferysi ha'n Levysi ha'ga huntelles yn plen an howldrehevel. 5Ev a leveris dhedha, ‘Goslowewgh orthiv Levysi! Omsakrewgh hwi, ha sakrewgh chi an ARLOEDH, Duw agas tasow, ha degewgh yn-mes an avlander dhiworth an tyller sans. 6Rag agan tasow re beu dislel hag i a wrug an pyth o drog yn golok an ARLOEDH. I a'n forsakyas, hag a dreylyas aga fas dhiworth trigva an ARLOEDH, ha treylya aga heyn. 7Ha moy es henna i a dhegeas darasow an portal ha difeudhi golow an lugern; ny offrynnsons ynkys, na ny wrussons offrynnow leskys y'n tyller sans dhe Dhuw Ysrael. 8Yndella konnar an ARLOEDH a dheuth war Yuda ha war Yerusalem, hag ev a's gwrug tra a euth, a skruth, hag a hwiban, dell welowgh gans agas dewlagas agas honan. 9Agan tasow re goedhas gans an kledha ha'gan mebyon ha'gan myrghes haga yma agan gwragedh yn kethneth drefenn henna. 10Yndella yma y'm kolonn gul kevambos gans an ARLOEDH Duw Ysrael, rag may treyllyo y sorr dhiworthyn. 11Ow mebyon, na vedhewgh logh lemmyn, rag an ARLOEDH re'gas dewisas dhe sevel a-ragdho ha'y servya, ha dhe vos y venystoryon, ha dhe leski offrynnow dhodho.’\n12Ena an Levysi a sevis, Mahath mab Amasay, ha Yoel mab Azaria, a vebyon an Kohathysi; a vebyon Merari, Kish mab Abdi, hag Azaria mab Yehallelel; hag a'n Gershonysi, Yoagh mab Zimma, hag Eden mab Yoagh; 13a vebyon Elisafan, Shimri ha Yeuel; hag a vebyon Asaf, Zekaria ha Mattania; 14a vebyon Heman, Yehuel ha Shimei; hag a vebyon Yeduthun, Shemaia hag Uzziel. 15I a guntellas aga breder hag a omsakras aga honan; ena i a entras, par dell re worhemmynnsa an myghtern, herwydh geryow an ARLOEDH rag glanhe chi an ARLOEDH. 16An oferysi eth a-berth yn pervedh chi an ARLOEDH rag y lanhe. I a dhros yn-mes oll an avlander a gavsons yn sentri an ARLOEDH, dhe glos chi an ARLOEDH; ha'n Levysi a'n kemmeras ha'y dhoen yn-mes dhe nans Kidron. 17I a dhallathas an sakrans yn kynsa dydh an kynsa mis, hag yn ethves dydh an mis i a dheuth bys portal an ARLOEDH. Dre eth dydh i a sakras chi an ARLOEDH, hag yn hwetegves dydh an kynsa mis i a worfennas. 18Ena i eth a-ji dhe vyghtern Hezekia ha leverel, ‘Ni re lanhas chi an ARLOEDH oll, alter an offrynn leskys hag oll y lestri, ha moes bara an wolok hag oll hy daffar. 19Ni re bareusis ha sakra oll an daffar a veu skonys gans myghtern Ahaz der y reyn, pan ova dislel. Ymons i a-rag alter an ARLOEDH.’\nGordhyans Tempel yw Daswrys\n20Ena myghtern Hezekia a sevis yn-bann a-varr hag a guntellas soedhogyon an sita, hag eth yn-bann dhe ji an ARLOEDH. 21I a dhros seyth tarow, seyth hordh, seyth oen, ha seyth bogh avel offrynn pegh rag an wlaskor, rag an sentri ha rag Yuda. Ev a worhemmynnis dhe'n oferysi, mebyon Aron, aga offrynna war alter an ARLOEDH. 22Ytho i a ladhas an terewi, ha'n oferysi a dhegemmeras an goes ha'y skoellya orth an alter; i a ladhas an hordhes ha'ga goes a veu skoellys orth an alter; i a ladhas an eyn ynwedh ha'ga goes a veu skoellys orth an alter.\n23Ena an boghes rag an offrynn pegh a veu dres a-rag an myghtern ha'n kuntelles, hag i a worras aga diwleuv warnedha. 24An oferysi a's ladhas hag a wrug offrynn gans aga goes war an alter, rag gul dehwelyans a-barth oll Ysrael. Rag an myghtern a worhemmynnis may hwreller an offrynn leskys ha'n offrynn pegh a-barth oll Ysrael.\n25Ev a dhesedhas an Levysi yn chi an ARLOEDH gans symbalys, telynnow ha sowtris, herwydh gorhemmynn Davydh ha Gad, gwelesydh an myghtern ha Nathan an profoes; rag y feu an gorhemmynn dhiworth an ARLOEDH der y brofoesi. 26An Levysi a sevis gans daffar menestrouthi Davydh, ha'n oferysi gans hirgern. 27Hezekia a worhemmynnis mayth offrynner an offrynn leskys war an alter. Pan dhallathas an offrynn leskys, an gan dhe'n ARLOEDH a dhallathas ynwedh, ha'n hirgern gans daffar Davydh myghtern Ysrael. 28Oll an kuntelles a wordhyas, an ganoryon a ganas, ha'n hirgern a sonas; hag oll a hemma a besyas bys pan veu diwedhys an offrynn leskys. 29Pan veu an offrynn gorfennys, an myghtern hag oll esa ganso a blegyas dhe'n dor hag a wordhyas. 30Myghtern Hezekia ha'n soedhogyon a worhemmynnis dhe'n Levysi may kannens gormola dhe'n ARLOEDH gans geryow Davydh ha'n gwelesydh Asaf. I a ganas gormola gans lowena, hag i a blegyas dhe'n dor hag a wormolas.\n31Ena Hezekia a leveris, ‘Lemmyn sakrys owgh dhe'n ARLOEDH; dewgh nes, ha drewgh sakrifisow hag offrynnow grasyans rag chi an ARLOEDH.’ An kuntelles a dhros sakrifisow hag offrynnow grasyans hag oll a's tevo kolonn volonjedhek a dhros offrynnow leskys. 32Niver an offrynnow leskys dres gans an kuntelles o deg tarow ha tri ugens, kans hordh, ha dew kans oen; oll an re ma o rag offrynn leskys dhe'n ARLOEDH. 33An offrynnow sakrys o hwegh kans tarow ha tri mil dhavas. 34Mes tanow o niver an oferysi ha ny yllons kroghena oll an offrynnow leskys; ytho aga breder an Levysi a's gweresas bys pan o an ober gorfennys ha bys pan o oll an oferysi erell sakrys, rag an Levysi o moy diwysyk ages an oferysi owth omsakra aga honan. 35Yth esa myns bras a offrynnow leskys, war-barth gans blonek an offrynnow kres, hag yth esa offrynnow diwes rag an offrynnow leskys. Yndella servis chi an ARLOEDH a veu daswrys. 36Hezekia hag oll an bobel a lowenhas drefenn an pyth a wrussa Duw a-barth an bobel; rag an dra re hwarvia yn uskis.


15 Dec 2005 - 10 Jun 2019\nPennmenyster Mikhail Myasnikovich\nBelarussi yw stat yn Howldrehevel Europa, tir a-dro dhedhi orth pub tu. An powyow kentrevik dhedhi yw Russi, Lithywani, Poloni, Ukrayn, ha Letoni. Yma kevrenn arbennik ha krev yntra Belarussi ha Russi; an dhiw wlas ma a furvy Unyans Russi ha Belarussi. Belarussi yw onan a'n pymthek stat anserghek a gomprehendya an Unyans Soviedel (URSS) seulabrys. Yma hanow an wlas ow styrya 'Rutheni Wynn'.\nGwrys veu diwettha chanj an folen ma an 15 Me 2015, dhe 18:50.


Niverow 8 (ABK) - Bible Society\nNiverow 8 ABK\nAn Seyth Lugarn\n1Lemmyn an ARLOEDH a leveris dhe Moyses, 2Lavar dhe Aron, Pan settydh an lugern, an seyth lugarn a re golow a-rag an kantoler. 3Hag Aron a wrug yndella; ev a settyas y lugern dhe ri golow a-rag an kantoler, dell worhemmynnis an ARLOEDH dhe Moyses. 4Ha hemm o kreft an kantoler, ober mortholys yn owr; a'y droes dh'y vleujennow, yth o ober mortholys; war-lergh an patron a dhiskwedhas an ARLOEDH dhe Moyses, yndellma ev a wrug an kantoler.\nGlanheans an Levysi\n5Ha'n ARLOEDH a leveris dhe Moyses, 6Kemmer an Levysi a-dhiworth mebyon Ysrael, ha'ga glanhe. 7Hag yndellma ty a wra dhedha, dh'aga glanhe: gwra skoellya dowr an glanheans warnedha, ha gas i dhe vos gans altenn war oll aga horf, ha golghi aga dillas hag omlanhe. 8Ena gas i dhe gemmeres tarow yowynk ha'y offrynn greun a vleus fin kemmyskys gans oyl, ha ty a gemmer tarow yowynk arall rag offrynn pegh. 9Ha ty a dhre an Levysi a-rag tylda an kuntelles, ha gelwel an gemmynieth oll a vebyon Ysrael. 10Pan dhredh an Levysi a-rag an ARLOEDH, mebyon Ysrael a worr aga diwleuv war an Levysi. 11Hag Aron a wra profya an Levysi a-rag an ARLOEDH, offrynn gwevys a-dhiworth mebyon Ysrael, may fons sakrys dhe wul servis an ARLOEDH. 12Ena an Levysi a worr aga diwleuv war benn an terewi; ha ty a wra profya an eyl rag offrynn pegh ha'y gila rag offrynn dre dan dhe'n ARLOEDH, rag gul prenedh a-barth an Levysi. 13Ha ty a wra dhe'n Levysi sevel a-rag Aron ha'y vebyon, ha'ga offrynna avel offrynn gwevys dhe'n ARLOEDH.\n14Yndellma ty a dhiberth an Levysi a-dhiworth mebyon Ysrael, ha'n Levysi a vydh dhymm. 15Ha wosa henna an Levysi a wra entra dhe servya tylda an kuntelles, wosa ty dh'aga glanhe ha'ga offrynna avel offrynn gwevys. 16Rag res dhymm yn tien yth yns i a-dhiworth mebyon Ysrael; yn le seul a iger pub torr, pub kynsa-genys a vebyon Ysrael, my re's kemmeras ragov ow honan. 17Rag pub kynsa-genys yn mysk mebyon Ysrael yw dhymm, ha den ha best; y'n jydh may ledhis pub kynsa-genys yn pow Ejyp my a's sakras dhymm ow honan, 18ha my re gemmeras an Levysi yn le pub kynsa-genys yn mysk mebyon Ysrael. 19Ha my re ros an Levysi yn ro dhe Aron ha'y vebyon yn mysk mebyon Ysrael, dhe wul servis rag mebyon Ysrael yn tylda an kuntelles, ha dhe wul prenedh rag mebyon Ysrael, ma na vo pla yn mysk mebyon Ysrael mar teffons nes dhe'n sentri.\n20Yndellma y hwrug Moyses hag Aron ha'n kuntelles oll a vebyon Ysrael dhe'n Levysi; war-lergh pup-tra a worhemmynnis an ARLOEDH dhe Moyses a-dro dhe'n Levysi, mebyon Ysrael a wrug dhedha. 21Ha'n Levysi a omlanhas a begh, ha golghi aga dillas; hag Aron a's offrynnas avel offrynn gwevys a-rag an ARLOEDH, hag Aron a wrug prenedh ragdha dh'aga glanhe. 22Ha wosa henna an Levysi a entras dhe wul aga servis yn tylda an kuntelles a-rag Aron ha'y vebyon; dell worhemmynnsa an ARLOEDH dhe Moyses a-dro dhe'n Levysi, yndellma i a wrug dhedha.\n23Ha'n ARLOEDH a leveris dhe Moyses, 24Hemm yw an pyth a dhegoedh dhe'n Levysi: a bymp bloedh warn ugens ha moy i a wra mos dhe wul ober an servis yn tylda an kuntelles; 25hag a'n oes a dheg blydhen ha dew-ugens i a wra omdenna a ober an servis ha ny servyons namoy, 26mes menystra dh'aga breder yn tylda an kuntelles, dhe witha an charj, ha ny wrons servis. Yndellma ty a wra dhe'n Levysi a-dro dh'aga deverow.


Compare Bible readings for Dewteronomi 22 in the ABK and the GNB - Bible Society\n1Na vir orth ojyon dha vroder po y oen ow mos yn stray, hag omgudha ragdha; gwra aga daskorr dhe'th vroder. 2Mar nyns yw dha vroder kar-ogas dhis po ny'n aswonnydh, doro an best dhe'th chi, hag y fydh genes bys pan wra dha vroder y hwilas; ena ty a'n daskorr dhodho. 3Ty a wra yn kepar maner rag y asen, hag ynwedh rag y vantell, ha rag pup-tra arall kellys gans dha vroder, a wredh y gavoes; ny yllydh omgudha. 4Na wel asen dha vroder po y ojyon koedhys y'n fordh hag omgudha ragdha; gweres e orth aga drehevel.\n5Na wiskes benyn dillas gour, ha gour na wiskes mantell benyn, drefenn kasadow dhe'n ARLOEDH yw pubonan a wra henna.\n6Mars eus kevys a-ragos y'n fordh neyth edhen, yn neb gwydhenn po war an dor, ydhnigow po oyow, ha'n vamm owth esedha war an ydhnigow po war an oyow, na gemmer an vamm gans an re yowynk. 7Dannvon dhe-ves an vamm, mes kemmer an re yowynk, rag may fo yn ta dhis, ha may fo hir dha dhydhyow.\n8Pan dhrehevydh chi nowydh, y hwredh fos-witha rag dha do, ma na worrydh goes y'th chi mar koedh nebonan dhiworto.\n9Na blans y'th winlann diw eghenn, ken pup-tra a vydh sakrys22:9 sakrys: Henn yw sakrys dhe'n tempel, rag toll. – an has a hessys hag askorr an winlann. 10Na ar gans ojyon hag asen war-barth. 11Na wisk kweth kemmyskys a wlan ha lien war-barth.\n12Ty a wra kribellow war beswar korn dha dhillas a wiskydh.\nDrogober erbynn Demmedhyans\n13Mar kemmer gour gwreg, ha mos a-bervedh dhedhi, hag ena hy skonya, 14ha'y huhudha a wannober, ha ri dhedhi drog hanow, ow leverel, ‘My a gemmeras an venyn ma ha mos a-bervedh dhedhi, ha ny gevis ynni toknys gwyrghses’, 15ena gwres tas an vyrgh ha'y mamm kemmeres ha dri yn-mes toknys gwyrghses an vyrgh dhe henavogyon an dre y'n yet. 16Tas an vyrgh a lever dhe'n henavogyon, ‘My a ros ow myrgh dhe'n gour ma avel gwreg, hag ev a's skonyas. 17Hag otta, ev a's kuhudhas a wannober, ow leverel, “Ny gemmeris toknys gwyrghses dha vyrgh”, mes ottomma toknys gwyrghses ow myrgh.’ Ena i a les an gweth a-rag henavogyon an dre, 18ha henavogyon an dre na a gemmer an gour ha'y gessydhya. 19I a'n spal a shekel arghans, ha'ga ri dhe das an vyrgh, drefenn ev dhe ri drog hanow a-dro dhe wyrghes a Ysrael. Hi a vydh gwreg dhodho; ny yll hy didhemmedhi oll y dhydhyow. 20Mes mars yw an dra gwir, ha ny veu kevys toknys gwyrghses an vyrgh, 21ena i a dhre an vyrgh yn-mes dhe dharas chi hy thas, ha gwer hy thre a's labydh gans meyn may farwo, drefenn hi dhe wul outray yn Ysrael, ow pos hora yn chi hy thas. Yndella ty a garth an drog a-dhiworthowgh.\n22Mars yw gour kevys ow krowedha gans benyn yw demmedhys gans gorti, ytho an dhew a verow, an gour ow krowedha gans an venyn, ha'n venyn. Yndella ty a garth an drog dhiworth Ysrael.\n23Mars eus myrgh yw gwyrghes ambosys dhe wour, ha gour arall a's kyv y'n dre ha growedha gensi, 24hwi a's dre aga dew dhe yet an dre na, ha'ga labydha gans meyn may farwons, an vyrgh drefenn na armas y'n dre, ha'n gour drefenn ev dhe uvelhe gwreg y gentrevek. Yndella ty a garth an drog a-dhiworthowgh.\n25Mes mars eus y'n gwel may tyerbynn an gour an vyrgh ambosys, ha'n gour a's dalghenn ha growedha gensi, ny verow saw unnsel an gour a wrowedhas gensi. 26Mes dhe'n vyrgh na wra travyth; nyns eus y'n vyrgh pegh a dhervynn an mernans, rag kepar ha pan sev gour erbynn y gentrevek ha'y ladha, yndella yw an dra ma; 27rag ev a's kavas y'n gwel, ha'n vyrgh ambosys a armas, ha ny veu denvyth dh'y sawya.\n28Mar kyv gour myrgh yw gwyrghes nag yw ambosys ha'y sesya ha growedha gensi, ha diskudhys yns, 29an gour neb a wrowedhas gensi a re dhe das an vyrgh hanter-kans shekel arghans. Hi a vydh gwreg dhodho, rag ev a's uvelhas; ny yll hy didhemmedhi oll y dhydhyow.\n30Na gemmeres gour gwreg y das; ha na dhiskudhes lostenn y das.22:30 22:30 bys 23:25 yw niverys 23:1 bys 23:26 y'n Ebrow, an Septuagint ha'n Vulgat.


Ranvro Breten Vian - Wikipedia\nBrassa citys Roazon, Brest, Kemper, Venetens, An Oryens, Sen Malo, Sen Brieg, Lannuon\nLewydh an Consel Pierrick Massiot\nBroaster 27 208 km²\nDosedh 3 081 000 triger\nDesedhans Breten Vian in Pow Frynk\nBreten Vian (Frenkek: Région Bretagne, Bretonek: Rannvro Breizh) yw onen a whegh ranvro war'n ugens in Pow Frynk. Hanow an pow in Kernowek a ell inwedh bos Lesow war-lergh Eduard Lhuyd, neb a'y scrifas ev avell Lezou. Ma'n ranvro ma ow hedha a-dreus pejar a'n pemp département in Breten Vian ystorek.\nAn ranvro a veu creatys an 28ns a vis Du 1956. Oryon hei yw egwall dhe re ‘Ranvro Roazon’, creatys an 1sa a vis Gortheren 1941 gans Philippe Pétain. Bohes a allos era dhe'n ranvroyow i'n termyn na. A-dhia 1982, cossylyers an ranvroyow yw dewesys der votyans an pobel. Ma Ranvro Breten Vian ow scodhya unyans an ranvro gans département Liger-Atlantek. Nag ell an ranvroyow in Pow Frynk gwil lahys aga honen.\nMa'n ranvro ow ajon ha scodhya dyw davas ranvroyel, Bretonek ha Gallowek. Hei re selyas in 1999 Ofys an Bretonek, neb ujy ow conys an 'eth na in arwodhyow poblek, mappys, clasys, h.e.\nIn 2004, partiow an cledh rug prevailya in dewysyans an ranvro. Ma'n PS–PRG–DVG ow furvya an governans gans aga 40 cossylyer. Ma an UMP ow ledya an enebieth orth anjei woja kelly an dewysyans; holma yw party governans an cres, huny Nicolas Sarkozy. An UDF yw an tressa creffa party; woja anjei ma an PCF (kemmynegoryon) ha'n Party Gwerdh. Unyans Gwerinel Breten Vyghan re waynyas pejar kenja sedhyow anjei.\nDiwettha golegyans an folen ma a veu an 2 Meurth 2017, dhe 14:50.


Niger (avon) - Wikipedia\nBenin, Gyni, Mali, Pow Nijer, Nijeri\nSokoto River, Benue River, Bani River, Béli River, Gorouol, Sirba River, Tapoa River, Mékrou River, Dallol Bosso, Sankarani River, Milo River, Tinkisso River, Kaduna River, Sota River, Goroubi, Alibori River, Anambra River, Oli River, In-Ates, Gurara River\nAn Dowr Niger yw an avon hirra yn Afrika West gans hys a voy es 4180 km (2500 mildir). Hy shap yw krommen, ow resek dhe'n north-est dhyworth Gyni dre Mali ha Pow Nijer, hag en dhe'n soth-est dre Nijeri. Hy a dhrehedh an Keynvor Iwerydh avel delta meur ryb Morblek Gyni. Dowr Niger yw an tressa avon hirra yn Afrika (wosa an Nil ha [[Kongo](avon)|Kongo]). An ragavon posekka yw an Benue.\nNyns eus denvyth a wor dhyworth ple teuth an hanow Niger. Nyns eus dustuni ev dhe dhos dhyworth an ger Latin rag "du", niger, ha gwirhaval yw del wrussa hwithroryon tiryow a Bortyngal usya an ger "negro", yn neb kas. Ynwedh, nyns yw an Niger avon gans dowr 'du' avel an Rio Negro yn Amerika Dhyghow. Ytho an brassa rann a dus a breder an hanow dhe dhos pobel wreydhek an pow may fe usys an hanow "Quorra" war vappys . Possybylta yw an lavar Tuareg gher n gheren, berrheys dhe 'ngher' po "niger", rag rann an avon ogas dhe Timbuktu.\nNigeri ha Niger a gemmer aga henwyn dhyworth an avon. An bobel a drig ryb an avon a's teves lies hanow rygdhi, kepar ha Jeliba ("avon vras" y'n yeth Manding), Isa ber ("avon vras" yn Songhay), Oya (duwies an avon dhe'n dus Yoruba) ha Kworra po Quorra\nDowr an avon yw kler gans saw 10% kemmys a wodhes avel an Dowr Nil. Hemm yw drefen bos pennfenten an Niger desedhys war garrygi pur goth ma nag yw meur a wodhes. Kepar ha'n Nil, an Niger a brev liv bledhynnyek yntra mis Gwynngala ha mis Me.\nGnas koynt a'n avon yw delta yn pervedh an pow. Hemm a furv le mayth yw an avon le serth a-dhesempis. Ytho furvyes yw ranndir a goveryow junys, korsow ha lynnyn an keth arenebedh avel Pow Belg. Da yw an liv bledhynnyek rag pyskessa hag ammeth.\nSkathow war lann an Niger\nDiwettha golegyans an folen ma a veu an 1 Me 2022, dhe 20:40.


Compare Bible readings for Ekklesiastes 8 in the ABK and the ESV - Bible Society\nBreus a-dro dhe Dus Fur ha Myghternedh\n1Piw yw kepar ha'n den fur?\nha piw a woer an styryans a dra?\nFurneth den a wra dh'y fas golowi,\nha semlans anhwek y fas yw treylys.\n2Bydh gostydh dhe worhemmynn myghtern, drefenn an ti a wrussys dhe Dhuw. 3Na fisten dhiworth y wolok; na sav yn tra yw drog, rag ev a wra pypynag a vo plegadow dhodho. 4Le mayth usi ger myghtern, y'n keth le yma galloes, ha piw a lever dhodho, ‘Pandr'a wredh?’ 5Piwpynag a with gorhemmynn, an keth henna ny wra perthi drog vyth, ha kolonn den fur a woer ha'n prys gwiw ha'n fara gwiw. 6Rag dhe bup-tra yma termyn gwiw ha fara gwiw. Mes begh meur war dhen yw, 7na woer ev a-dro dhe'n termyn a dheu, namoy ny yll denvyth leverel dhe dhen arall an pyth a hwyrvydh. 8Par dell nag eus dhe dhenvyth galloes war an gwyns dh'y dempra, yndella nyns eus dhe dhenvyth galloes war dhydh y vernans. Par dell ny yll souder bos relessys yn termyn an gas, yndella ny yll drog sawya an dhrogoberoryon. 9Oll hemma my re welas ha my ow settya ow brys dhe bup-tra yw gwrys yn-dann an howl. Treweythyow neb unn den a wra maystri war dhen arall dh'y dhrog y honan.\nKudynnow a-dro dhe Gessydhyans\n10Hag ena my a welas debeles ynkleudhys neb a wre dos y'n tyller sans ha mos yn-mes anodho, ha gormelys vons8:10 gormelys vons: Ow siwya an Septuagint. Ebrow ankevys vons. y'n sita may hwrussons yndella. Hemma ynwedh yw euveredh. 11Pan nag eus breus gwrys a-dhesempis rag neb drogober, kennerthys yw kolonn mebyon den dhe wul drog. 12Kyn hwrella peghador gul drogober kanskweyth, ha bewa hwath pell, yn spit dhe hemma my a woer y vos da gans an dus neb yw gostydh dhe Dhuw, rag i dhe sevel ow perthi own a-dheragdho. 13Mes ny vydh da gans an drogoberer, na ny wra ev hirhe y dhydhyow avel skeus, drefenn na sev ow perthi own a-dherag Duw.\n14Ottomma euveredh arall yw gwrys y'n norvys: treweythyow yma tus wiryon a gyv an pyth a dhendil an debeles, ha treweythyow yma tebeles a gyv an pyth a dhendil an re wiryon. Yn-medhav, ‘Hemma ynwedh yw euveredh.’ 15Ha my a gommendyas plesour, rag nyns eus travyth gwell rag den ages dybri hag eva, ha lowenhe. Ytho plesour a wra mos ganso yn y lavur dres dydhyow a'y vewnans re ros Duw dhodho yn-dann an howl.\n16Pan res vy ow holonn dhe wodhvos furneth ha gweles an ober re beu gwrys y'n norvys – kyn lett hemma den rag koska naneyl yn nos nag yn dydh – 17ena my a welas pup-tra a veu gwrys gans Duw, mes ny yll mab-den konvedhes an pyth yw gwrys yn-dann an howl, rag kyn hwra mab-den lavurya dhe hwilas, ny gyv ev travyth; ha kyn hwrella den fur leverel ev dh'y gonvedhes, ny yll ev y gonvedhes yn tien.


Yudith 1 (ABK) - Bible Society\nYudith 1 ABK\nArfaksad a Dhrehav Fosow Ekbatana\n1Y'n dewdhegves blydhen a reyn Nebukadnessar, esa ow rewlya an Assyrianys y'n sita veur Nineve, yth esa Arfaksad ow rewlya an Medys yn Ekbatana. 2Arfaksad a dhrehevis fosow yn kyrghynn Ekbatana gans meyn treghys, tri hevelin yn les ha hwegh kevelin yn hys. Ev a wrug an fosow deg kevelin ha tri-ugens yn ughelder ha hanter-kans kevelin yn les, 3hag orth hy yetow ev a dhrehevis touryow, kans kevelin yn ughelder, ha'n selyow tri-ugens kevelin yn les; 4hag ev a dhrehevis hy yetow, deg kevelin ha tri-ugens yn ughelder ha dew-ugens kevelin yn les, may halla y luyow keskerdhes yn-mes gans nerth ha'y droeslu gwitha aga aray. 5Yth o y'n dydhyow na myghtern Nebukadnessar a werryas erbynn myghtern Arfaksad y'n plen meur usi war an oryon a Ragaw. 6Yth omguntellas ganso oll an dus trigys y'n vro venydhyek hag oll an dus trigys ryb an Ewfrates, an Tigris ha'n Hydaspes, ha war an plen Ariogh myghtern an Elamysi; ha lies kenedhel a junyas gans an Kaldeanys.\nNebukadnessar a Dhyllo Gwarnyans Diwettha\n7Nebukadnessar, myghtern an Assyrianys, a dhannvonas galow dhe oll an drigoryon yn Persia ha dhe oll an drigoryon y'n howlsedhes: trigoryon Silisia, Damaskus, Lebanon hag Antilebanon, hag oll an re trigys ryb an arvor; 8dhe'n kenedhlow yn Karmel, Gilead, Galile Gwartha ha plen meur Esdraelon; 9dhe oll yn Samaria ha'y threvow, hag a'n west dhe'n Yordan bys Yerusalem, Bethani, Kelous, Kadesh hag avon Ejyp, Tafnas,1:9 Tafnas: Henn yw Tahpanhes yn Ejyp, a'n barth est dhe'n Delta. Rameses ha tir kowal Goshen, 10bys y'n tu arall dhe Tanis ha Memfis; hag oll trigoryon Ejyp bys oryon Ethiopia. 11Byttegyns, oll an trigoryon yn oll an tiryow ma a skonyas gorhemmynn Nebukadnessar, myghtern a'n Assyrianys, ha nagha junya ganso rag gwerrya; rag ny's teva own anodho drefenn nag o ev namoy es unn gour yn aga golok; ytho i a dannvonas tre y gannasow gwag aga diwla, ha methek.\n12Ena Nebukadnessar a veu serrys yn fras gans an rannvro kowal ma, hag ev a dos ren y dron ha'y wlaskor may tallfa dial war diredh kowal Silisia, Damaskus ha Syria, ha ladha gans an kledha oll trigoryon pow Moab, ha mebyon Ammon ha Yudi kowal, ha pubonan yn Ejyp, oll an tiredh ynter an dhew vor.\nArfaksad yw Fethys\n13Y'n seytegves blydhen, ev a hembronkas y lu erbynn myghtern Arfaksad; ev a'n fethas yn kas ha domhwel oll lu Arfaksad gans oll y varghoglu hag oll y jarettow. 14Yndella ev a gemmeras y sitys ha dos bys yn Ekbatana, sesya hy thouryow, pylla hy marghasow ha treylya hy thekter yn meth. 15Ev a gemmeras Arfaksad yn menydhyow Ragaw ha'y verya gans y wuwow, ha'y gisya oll yn tien bys vykken. 16Ena ev a dhehwelis dhe Nineve, ev hag oll y lu kemmyskys, routh vras a gasoryon. I a omdhiskwithas ena, ev ha'y lu, ha kevewya hwegh-ugens dydh.


Dyffransow ynter amendyansow a "KOKAN" - Wikipedia\nDyffransow ynter amendyansow a "KOKAN"\nVersyon a-dhia 10:54, 19 Est 2020\n18 bytes added , 1 year ago\nklass, typos hag ewnansow\nVersyon a-dhia 21:12, 18 Est 2020 (golegi)\nDen Europek (keskows | kevrohow)\nB (Corrected a typo (tri fow))\nTagg: Chanj gwelesek\nVersyon a-dhia 10:54, 19 Est 2020 (golegi) (diswul)\n(klass, typos hag ewnansow)\n[[Restren:Flag of NATO.svg|alt=Baner KOKAN|skeusennik|Baner KOKAN]]\n'''Kowethyans Kevambos an Atlantek North (KOKAN)''', henwys yn Sowsnek an "North Atlantic Treaty Organization" (NATO), yw keffrysyans breselek. Ev a veu selys gans Kevambos Atlantek North (Sowsnek: North Atlantic Treaty) yn 1949 hag a veu sinys tnyn [[Washington, D.C.]], Statys Unys, 4ves Ebrel, 1949. YYma bennplasy yw ynbennplasyn [[Brusselas]], [[Pow Belg]]. Y hanow sodhogel aral (a-der SowsneklSowsnek) yw yn [[Frenkek|Frynkek]]: ''Organisation du traité de l'Atlantique nord'' (''OTAN'').▼\n▲'''Kowethyans Kevambos an Atlantek North (KOKAN)''', henwys yn Sowsnek an "North Atlantic Treaty Organization" (NATO), yw keffrysyans breselek. Ev a veu selys gans Kevambos Atlantek North (Sowsnek: North Atlantic Treaty) yn 1949 hag a veu sinys tn [[Washington, D.C.]], Statys Unys, 4ves Ebrel, 1949. Y bennplas yw yn [[Brusselas]], [[Pow Belg]]. Y hanow sodhogel aral (a-der Sowsnekl) yw yn [[Frenkek|Frynkek]]: ''Organisation du traité de l'Atlantique nord'' (''OTAN'').\n== Yethow ==\nYn 1949, eseli KOKAN o: an [[Statys Unys]], [[Pow Belg]], an [[Iseldiryow]], [[Lushaborg]], [[Pow Frynk]], an [[Ruwvaneth Unys]], [[Kanada]], [[Portyngal]], [[Itali]], [[Norgagh]], [[Danmark]] hag [[Island]]. Wosa teyr bledhen, 18ves Hwevrer [], [[Pow Grek]] ha [[Turki]] a junyas ynwedh.\nPan junyas Almayn West 9ves Me [[1955|1955,]] ythy ofeu deskrifisdeskrifys avel "poynt treylya y'n istori agan brastir" gans Halvard Lange, Menyster Tramor Norgag a'n oos. An sewyans oa veu Kevambos Warsow, sinys 14ves Me [] gans an [[URSS|Unyans Sovyetek]] a'y statys lorell avel gorthyp dhe GOKAN.\nWosa an [[Bresel Yeyn|Vresel Yeyn]] yn 1999 tri fow kemynegorek y'n termyn eus passys a junyas KOKAN: Hungari, an [[Pow Chek]] ha [[Poloni]]. Dhe'n 29ves Meurth [] seyth moy a bowyowpow europek a'n north ha'n est a junyas KOKAN: [[Estoni]], [[Latvi]], [[Lithouani]], [[Sloveni]], [[Slovaki]], [[Bulgari]] ha [[Roumani]].\n[[Kroati]] hag [[Albani]] a dhegemeras galow eseleth KOKAN dhe 3a Ebrel [[2008|2008.]] [[Repoblek Makedoni]] a dhegemeras galow ambosek hepken awos bos difenlettys gans Pow Grek wosa dadhel hanow yntra [[Repoblek Makedoni]] ha Pow Grek.\n[[Montenegro]] a junyas 5ves Metheven 2017. [[Repoblek Makedoni|Makedoni North]] a junyas KOKAN yn sodhogel 27ves Meurth 2020, y 30ves esel.


Esther 1 (ABK) - Bible Society\nEsther 1 ABK\n13Ena an myghtern a hwilas kusul a'n dus fur a aswonni an termynyow (rag yndella yth o maner an myghtern war-tu oll a aswonni lagha ha breus; 14hag yth esa yn y ogas Karshena, Shethar, Admatha, Tarshish, Meres, Marsena, ha Memukan, an seyth pennsevik a Persia ha Media, a weli fas an myghtern, hag o esedhys yn kynsa renk an wlaskor): 15‘Herwydh an lagha, pandr'a wren ni dhe'n vyghternes Vashti rag na gollenwis hi an pyth re arghsa an myghtern Ahasuerus dhedhi der an spadhesigyon?’ 16Ha Memukan a worthybis a-rag an myghtern ha'n bennsevigyon, ‘Ny wrug Vashti an vyghternes kamm dhe'n myghtern hepken, mes ynwedh dhe oll an bennsevigyon, ha dhe oll an poblow usi yn oll rannvroyow an myghtern Ahasuerus. 17Rag y fydh an gweythres ma a'n vyghternes dyllys bys yn benynes oll, ha gul dh'aga gwer bos fiys yn aga dewlagas pan leverons, “Yth erghis an myghtern Ahasuerus may fe Vashti an vyghternes kyrghys a-dheragdho, mes ny dheuth hi”. 18Ha'n keth jydh ma, pennsevigesow Persia ha Media, neb re glewas a fara an vyghternes, a venek hemma erbynn oll pennsevigyon an myghtern. Ytho, y fydh kals a vismer hag a gonnar. 19Mara pleg dhe'n myghtern, des gorhemmynn ryel a-dhiworto, ha bedhes skrifys yn mysk laghys Persia ha Media na yll bos daskelwys, na dheffo Vashti namoy a-dherag myghtern Ahasuerus; ha res an myghtern hy studh ryel dhe nebonan a vo gwell agessi hi. 20Ytho, arghadow an myghtern hag a wra ev, pan vo dyllys dres oll y wlaskor, (rag meur yth yw), oll an gwragedh a re enor dh'aga gwer, ha dhe'n byghan ha dhe'n bras.’


Loor - Howling Pixel\nAn Loor yw an loor unnik ow kul resegva a-dro an Nor. Arwodh steroniethek an Loor yw krommenn (Unicode: ☾). Pellder kresek ynter an Loor ha'n Nor yw 384,403 km.\nYnter 1969 ha 1972, towlenn Apollo a dhannvonas dewdhek den rag tira war an Loor; an kynsa tus o Neil Armstrong and Buzz Aldrin.\nAn Mare Imbrium ha poll Copernicus.\nMyns enep an Loor yw 37 930 000 km2, po 7.4% a enep an bys ma.\nYma hanow Latin war an Loor, luna, ow ri hanow Kernewek rag dy' Lun. Y'n gonisogeth romanek, dywes an loor yw Luna po Diana.\nAn Loor gwelys a-dhiwar an Nor.\n2a mis Genver yw an nessa dydh y'n kalander gregorek. Yma 363 dedh gesys y'n vledhen (364 yn bledhenyow lamm).\nCabmas an Carrek Loos\nCabmas an Carrek Loos yw cabmas war arvor an Mor Bretadnek yn Kernow. Yma ev owth ystydna yn shap hanter-loor dhort tu est gorenys Pedn an Wlas dhe Lesard, hag ev re beu usys avel porth naturek a-dhia termynyow coth. Yma Carrek Loos y'n Coos orth cres an cabmas. An brassa cabmas yn Kernow yw ev.\nNeil Armstrong (5 mis Est 1930 — 25 mis Est 2012) o stervarner Amerikanek omdennys. Yn 1969 ev a dheuth ha bos an kensa den war an Loor.\nYeth minorita usi kowsys yn Almayn yw Northfrisek (Frasch/Fresk/Freesk/Friisk). Kowsys yw gans 30,000 person yn Frisi Kledh. Keskelmys yw an yeth dhe'n dhew yeth Frisek aral, Saterfrisek usi kowsys yn Is-Saksoni ha Westfrisek usi kowsys y'n Iseldiryow.\nAn yeth Sowsnek yw keskelmys dhe Frisek keffrys. Klassys yw an dhew yeth yn bagas Anglo-Frisek kemmyn hag Anglo-Frisek yw gorrys yn bagas gans an yethow Jermanek Mor Kledh gans Is-Almaynek.\nAn hanow "planet korr" a veu adoptys yn 2006 yn unn glassans korfow ow resea a-dro an howl yn teyr rann. Yth esa moghheans yn diskudhansow taklennow treus-Nevyon neb a gesstrivyas erbynn Plouton yn braster, hag yn gortiwedh an diskudhans Eris, taklenn gans moy a ronnedh es Pluton. An klassans a lever bos korfow gronnedhek lowr dhe glerhe ranndir aga resekva gelwys "planetys", hag an re nag yw gronnedhek lowr dhe dhos ha bos pelyek awos gravedh y honan bos gelwys "korfow byghan system howlek". Yntredha, yma planetys korr. An styryans adoptys yn sodhogel gans an USK re veu lawa hag arvreusys, ha disputys gans godhonydhyon kepar hag Alan Stern.An USK a aswonn pymp planetys korr y'n termyn ma: Ceres, Pluton, Haumea, Makemake ha Eris. Dew hepken, Ceres ha Pluton re veu mires yn ta lowr dhe brevi aga bos pelyek lowr ha kewera an styryans. Steronydhyon a grys Eris yw pelyek lowr drefenn y vos brassa y ronnedh es Pluton. Diwettha, an USK a erviras res yw taklennow treus-Nevyon heb hanow gans myns pur golowa es +1 (ha dredho braster kalkys gans awrgym moy ages 838 km) bos henwys yn-dann desev planetys korr yns.\nGogrysys yw moy ages dew ugens taklennow aswonnys erell yn system howlek yw planetys korr, ha bys dew kans planetys korr yn ranndir gelwys grogys Kuiper. Ny wrug klassans korfow haval orth planetys korr yn systemow planettys erell bos prederys.\nKevres a romansow istorek Sowsnek gans Winston Graham a veu dyllys a 1945 dhe 1953 ha dhana a 1973 dhe 2002 yw Poldark. An gevres a gomprehend 12 romans: an kensa seyth yw gorrys y'n 18ves kansvledhen, ow korfenna dhe Nadelik 1799; an pymp erel a hwer a-varr y'n 19ves kansvledhen hag y holons bewnansow diyskyonnoryon penn-nasow an romansow derowel. Y skrifas Graham an kensa pajer lyver Poldark dres an 1940ow ha'n 1950ow. Wosa powes hir y tewisis daskemeres an gevres ha dyllo The Black Moon yn 1973.\nRoss Poldark, an penn-nas, yw sodhek an Lu Bretennek a dhehwel dh'y dre yn Kernow a Vresel Anserghogeth Amerika dhe drovya y krysas y vowes ambosys Elizabeth Chynoweth y vos marow ha parys dhe dhemedhya y genderow Francis Poldark. Ross a assay dasserghi fortunnyow y honan dre dhasygeri onan a valyow kober forsakyes y deylu. Wosa lies bledhen y temedh ev Demelza Carne, gonisoges voghosek, hag yn lent yth yw gwrys bos unverhes gans kolles kerensa Elizabeth.\nAn BBC re wrug dew aswiwans: onan a dharlesas yn 1975 ha 1977, hag onan a dhallathas yn 2015.


2 Samuel 14 (ABK) - Bible Society\n2 Samuel 14 ABK\nAbsalom a Dhehwel dhe Yerusalem\n1Lemmyn Yoab mab Seruya a welas bos kolonn an myghtern war Absalom. 2Ytho Yoab a dhannvonas dhe Tekoa ha kyrghes alena benyn fur, ha leverel dhedhi, ‘My a'th pys, omwra kynores, ha gwisk yn dillas kynvann, ha na wra untya dha honan gans oyl, ha bydh avel benyn re beu ow kyni lies dydh rag den marow: 3ha ke dhe'n myghtern ha kows yndellma dhodho.’ Ytho Yoab a worras an geryow yn hy ganow.\n4Pan dheuth an Tekoyades dhe'n myghtern, hi a goedhas war hy fas dhe'n dor hag omblegya, ha leverel, ‘Gweres dhymm, A vyghtern!’ 5An myghtern a wovynnas orti, ‘Pandr'yw dhis?’ Hi a worthybis, ‘Ellas, gwedhwes ov; ow gour yw marow. 6Yth esa dhe'th vaghteth dew vab, hag i a omladhas an eyl erbynn y gila y'n gwel, ha nyns esa denvyth dh'aga diberth, ha'n eyl a weskis y gila ha'y ladha. 7Hag, otta, an teylu oll re dhrehevis erbynn dha vaghteth, hag i re leveris, “Deliver yn-bann ev neb a weskis y vroder, may hyllyn y worra dhe'n mernans rag bewnans y vroder a ladhas; ha ni a dhistru an her ynwedh.” Yndella y tifeudhons ow holenn vew yw gesys, ha ny as dhe'm gour naneyl hanow na remenant war enep an norvys.’\n8Ena yn-medh an myghtern dhe'n venyn, ‘Ke dhe'th chi, ha my a re gorhemmynnow a-dro dhis.’ 9Ha'n Tekoyades a leveris dhe'n myghtern, ‘A arloedh ow myghtern, bedhes an kabel warnav, ha war ji ow thas; bedhes an myghtern ha'y dron ankablus.’ 10Yn-medh an myghtern, ‘Piwpynag a lavarro neppyth dhis, ro ev dhymm, ha ny wra dha dochya arta.’ 11Ena yn-medh hi, ‘My a'th pys, perthes an myghtern kov a'n ARLOEDH dha Dhuw, ma na allo dialoryon an goes ladha arta, ha ny dhistruons ow mab.’ Yn-medh ev, ‘Dell vew an ARLOEDH, ny goedh blewenn vyth a'th vab dhe'n dor.’\n12Ena an venyn a leveris, ‘Gas dha vaghteth, my a'th pys, dhe gewsel ger dhe'm arloedh an myghtern.’ Hag yn-medh ev, ‘Kows.’ 13Ha'n venyn a leveris, ‘Ytho prag y tevisys yndella erbynn pobel Duw? Rag ow kewsel yndella, an myghtern a dhampen y honan, drefenn na dhre an myghtern dhe-dre arta an den a dhivroas. 14Yn sur ni oll a verow, kepar ha dowr skoellys war an dor, na yll bos kuntellys. Mes Duw ny gemmer bewnans dhe-ves; yn le henna ev a dhevis fordhow 15Lemmyn my re dheuth dhe leverel hemma dhe'm arloedh an myghtern drefenn an bobel dhe wul dhymm berthi own; ha'th vaghteth a leveris, “My a gews dhe'n myghtern; martesen an myghtern a wront govynnadow y vaghteth. 16Rag an myghtern a vynn klewes, ha delivra y vaghteth dhiworth dorn an gour neb a vynn ow distrui vy ha'm mab war-barth dhiworth eretons Duw.” 17Lemmyn dha vaghteth a lever, “Re rollo ger ow arloedh an myghtern powesva dhymm, rag avel el Duw, yndella yw ow arloedh an myghtern ow tissernya yntra da ha drog. Re bo an ARLOEDH dha Dhuw genes.” ’\n18Ena an myghtern a worthybis ha leverel dhe'n venyn, ‘Na with dhiworthiv, my a'th pys, travyth a wovynnav orthis.’ Hag yn-medh an venyn, ‘Gwres ow arloedh an myghtern kewsel.’ 19Ha'n myghtern a leveris, ‘A nyns usi leuv Yoab genes yn oll hemma?’ Ha'n venyn a worthybis ha leverel, ‘Kepar dell vewydh, ow arloedh an myghtern, ny yllir treylya dhe'n dyghow na dhe'n kledh dhiworth travyth re leveris ow arloedh an myghtern. Rag dha was Yoab, ev a erghis dhymm, hag ev a worras oll an geryow ma yn ganow dha vaghteth. 20Rag settya an mater a-ragos yn fordh dihaval y hwrug dha was Yoab hemma. Mes ow arloedh yw fur, war-lergh furneth el Duw dhe wodhvos pup-tra eus y'n pow.’\n21Ena an myghtern a leveris dhe Yoab, ‘Otta lemmyn, my a wront hemma; ke ha dro dhe-dre an gour yowynk Absalom.’ 22Yoab a goedhas war y fas dhe'n dor hag omblegya, ha benniga an myghtern; hag yn-medh Yoab, ‘Hedhyw dha was a woer my dhe gavoes gras y'th wolok, ow arloedh, A vyghtern, drefenn an myghtern dhe wrontya govynnadow y was.’ 23Ytho Yoab a sevis ha mones dhe Geshur, ha dri Absalom dhe Yerusalem. 24Mes yn-medh an myghtern, ‘Gwres ev treylya dh'y ji y honan; ny wel ow fas.’ Ytho, Absalom eth dh'y ji y honan, ha ny wrug ev gweles fas an myghtern.\nDavydh a Av dhe Absalom\n25Mes yn oll Ysrael nyns esa denvyth moy kanmelys rag y dekter ages Absalom; dhiworth godhen y droes bys yn gwartha y benn nyns esa namm vyth ynno. 26Pan dreghi blew y benn (rag orth penn pub blydhen ev a'n treghi; pan esa y vlew poes warnodho, ev a'n treghi), ev a'n poesa, ha'y boester o dewkans shekel war-lergh poes an myghtern. 27Tri mab a veu dineythys dhe Absalom, hag unn vyrgh, ha'y hanow Tamar; hi o benyn deg hy semlans.\n28Ytho yth esa Absalom trigys diw vlydhen yn Yerusalem, ha ny welis fas an myghtern. 29Ena Absalom a dhannvonas war-lergh Yoab dh'y dhannvon dhe'n myghtern, mes ny vynnas dos dhodho. Hag ev a dhannvonas nessa gweyth, mes ny vynnas dos. 30Ena yn-medh dh'y wesyon, ‘Gwelewgh, yma park Yoab ryb ow park vy, hag ev a'n jeves heydh ena; kewgh ha gorrewgh tan ynno.’ Ytho gwesyon Absalom a worras tan y'n park. 31Ena Yoab a sevis ha mones dhe Absalom dh'y ji, ha leverel dhodho, ‘Prag y loskas dha wesyon ow gwel gans tan?’ 32Absalom a worthybis dhe Yoab, ‘Otta, my a dhannvonas dhis ha leverel. “Deus omma, may hallav dha dhannvon dhe'n myghtern, dhe leverel, ‘Prag y teuth vy dhiworth Geshur? Gwella via ragov bos ena hwath.’ Lemmyn gas vy dhe weles fas an myghtern; ha mars eus kabel ynnov, gwres ev ow ladha!” ’ 33Ytho Yoab a dheuth dhe'n myghtern ha derivas orto; hag ev a elwis Absalom. Hag ev a dheuth dhe'n myghtern hag omblegya war y fas dhe'n dor a-rag an myghtern; ha'n myghtern a ammas dhe Absalom.\nArticles about the Bible - Biblical Fathers: David


Hidrojen - Wikipedia\n−1, 1, 0\nperiod 1, bagas 1\nElven gymyk yw hidrojen, niver onan y'n Vosen Beriodek. Y furvell gymyk yw H. An hanow a dheu dhyworth an geryow Greka hydro ha genes, ow styrya furvya dowr. Hidrojen veu an elven gynsa furvyes y'n Bomm Bras, an elven voyha pals y'n Ollvys yw, an elven gynsa y'n vosen beriodek, an elven hag a voos an Howl ha'n ster, ha'n gass moyha skav. Meur a rann hidrojen war an nor yw awos dowr ha trenkennow.\nHidrojen yw 88% a atomow an Ollvys. Yn kres steren kepar ha'n Howl, an tempredh ughel (a-dro dhe 13 milvil gradh) ha dosedh ughel (200kg an liter) a wra kawsya dhe hidrojen 'leski', h.y. protons a omdedh dhe furvya nuklesennow heliom, ow livra myns efan a nerthedh ha dewynnyans. An Howl a chanj 600 milvil tunnas a hidrojen pub eylen dhe heliom. Ytho hidrojen yw keunys ster.\nDowr a syns 65% a boos an korf denel. Elven essensek dhe vewnans yw hidrojen awos y vos rann a DNA. Yma edhomm dhe'n korf denel a-dro dhe 2.5 liter a dhowr pub dydh oll. Hanter hemma yw yn furv diwes ha'n hanter aral avel boos.\nProv spektrum hidrojen\nDiskudhys veu hidrojen gans Henry Cavendish (1731-1810), onan a'n dus voyha golusek yn Pow Sows. Ev a gemyskas livyow horn ha trenken sulfurik. An gass hag a dheuth o purloskadow. Yn 1781 ev veu an kynsa dhe dhiskwedhes dowr bos furvys pan leskys veu hidrojen yn ayr. Awos hemma, henwys veu hidrojen gan an kymegydh Frynkek a vri, Antoine Lavoisier.\nYma dhe hidrojen dhew isotop aral, deuteriom gans unn nywtron y'n nuklesen ha tritiom gans dew nywtron y'n nuklesen. Y hyllir usya tritiom dhe wul tanbellen 'hidrojen'. Usys o hidrojen dhe wul gorholyon ayr. Wosa droklamm an Hindenburg yn 1937, ny veu usys gorholyon ayr namoy. Askorrys yw moy es 30 milvil tunnas an vledhen dhyworth gass naturel. Usys yw dhe wul ammonya hag ena godeylyow. Y'n dedhyow ma, re kyttrinyow ha kerri a yll devnydhya hidrojen, hag y leverir y vos keunys rag an termyn a dheu. Y'n keth fordh, hidrojen a alsa bos an fordh dhe askorra tredan y'n termyn a dheu dre gesteudhans hidrojen. Nyns yw an deknologieth avonsys lowr hwath, mes martesen y fydh an ragdres ITER yn Pow Frynk kamm yn-rag.\nGass diliw, anvlasus yw. Tardhadow yw kemyskans a hidrojen hag ayr.\nGorhel ayr an Hindenburg ow leski\nKyttrin ow tevnydhya hidrojen\nTokamak, jynn kesteudhans hidrojen\nDiwettha golegyans an folen ma a veu an 13 Ebrel 2022, dhe 19:33.


Breusysi 20 (ABK) - Bible Society\nAn Loethow Erell a Omsett war Benyamin\n1Ena oll mebyon Ysrael a dheuth yn-mes, dhiworth Dan bys yn Beer-sheba, yn aga mysk pow Gilead, ha'n bobel a omguntellas yn unn bagas a-rag an ARLOEDH yn Mispa. 2Ledyoryon oll an bobel, oll loethow Ysrael, a dheuth war-barth yn kuntelles, peswar kans mil droesek ow toen kledhedhyow. 3An Benyaminysi a glewas, galsa mebyon Ysrael yn-bann dhe Mispa. Mebyon Ysrael a leveris, ‘Leverewgh dhyn fatell hwarva an droktra ma?’ 4An Levyas, gour an venyn a veu moldrys, a worthybis, ‘My a dheuth dhe Gibea yn Benyamin, my ha'm iswreg dhe spena an nos. 5Gwer Gibea a sevis er ow fynn, hag a gylghyas an chi yn nos, ha'ga thowl o ow ladha, hag i a ravnas ow iswreg bys pan verwis. 6Ena my a gemmeras ow iswreg hag a's troghas yntra rannow, hag a's dannvonas der oll pow eretons Ysrael, rag i re wrussa tra dhivlas yn Ysrael. 7Ytho hwi oll, vebyon Ysrael, rewgh agas avis ha'gas kusul omma.’\n8Oll an bobel a sevis gans unn akord, ow leverel, ‘Nyns a denvyth ahanan dh'agan tyldow, na ny dhehwelyn denvyth ahanan dh'agan chiow. 9Mes hemm yw an pyth a wren dhe Gibea; ni a dewl prenn rag an omsettyans er hy fynn. 10Ni a gemmer deg gour yn-mes a gans der oll loethow Ysrael, ha kans yn-mes a vil, ha mil yn-mes a dheg mil, rag dri provians rag an bobel, a vydh ow mos rag attyli dhe Gibea yn Benyamin a'n dra dhivlas re wrussons yn Ysrael.’ 11Ytho oll gwer Ysrael a omguntellas erbynn an sita, gans unn akord.\n12Loethow Ysrael a dhannvonas gwer der oll loeth Benyamin, ow leverel, ‘Pyth yw an droktra ma re beu gwrys yn agas mysk? 13Lemmyn daskorrewgh an dhrogwesyon yn Gibea, rag ma's lytthyn ha kartha an drog yn-mes a Ysrael.’ Mes ny vynna an Benyaminysi goslowes orth aga breder, mebyon Ysrael. 14An Benyaminysi a omguntellas war-barth yn-mes a'n trevow dhe Gibea, rag mos yn-mes dhe vatalyas orth mebyon Ysrael. 15Y'n jydh na an Benyaminysi a guntellas hwegh mil gledhevor warn ugens a'ga threvow, keffrys ha trigoryon Gibea. 16A'n bobel ma yth esa seyth kans gour dewisys o kledhek; pub onan anedha a ylli tewlel men orth blewenn heb fyllel. 17An Ysraelysi, heb Benyamin, a guntellas peswar kans mil gledhevor, oll anedha kasoryon.\n18An Ysraelysi a dhallathas mos yn-bann dhe Bethel, may hwovynnsons a Dhuw, ‘Piw ahanan a yn-bann yn kynsa rag batalyas orth an Benyaminysi?’ Ha'n ARLOEDH a worthybis, ‘Yuda a yn-bann yn kynsa.’\n19Ena mebyon Ysrael a sevis y'n myttin hag a gampyas ryb Gibea. 20An Ysraelysi eth yn-mes dhe vatalyas orth Benyamin; ha'n Ysraelysi a arayas aga honan rag kas er aga fynn yn Gibea. 21An Benyaminysi a dheuth yn-mes a Gibea, hag a weskis dhe'n dor dew vil warn ugens a'n Ysraelysi an jydh na. 22Mebyon Ysrael a omgrevhas, hag arta i a arayas aga honan rag kas y'n keth tyller mayth araysens an kynsa dydh. 23An Ysraelysi eth yn-bann hag a oelas a-rag an ARLOEDH bys y'n gorthugher; hag a wovynnas a'n ARLOEDH, ‘A dheun nes arta dhe vatalyas orth agan breder an Benyaminysi?’ Ha'n ARLOEDH a leveris, ‘Kewgh yn-bann er aga fynn.’\n24Yndella mebyon Ysrael eth yn-rag erbynn an Benyaminysi an nessa dydh. 25Benyamin eth yn-mes er aga fynn dhiworth Gibea an nessa dydh, hag a weskis dhe'n dor etek mil a vebyon Ysrael, oll anedha gwer ervys. 26Ena oll mebyon Ysrael, an lu dien, a dhehwelis dhe Bethel, hag a oelas, owth esedha ena a-rag an ARLOEDH, ow penys an jydh na bys y'n gorthugher. Ena i a offrynnas offrynnow leskys hag offrynnow kres a-rag an ARLOEDH. 27Ha mebyon Ysrael a wovynnas orth an ARLOEDH (rag y fedha argh an kevambos ena y'n dydhyow na 28ha Finehas mab Eleazar mab Aron, a servya a-ragdha y'n dydhyow na) ow leverel, ‘A wren ni mos yn-mes unnweyth arta rag batalyas orth agan breder, an Benyaminysi, po a wren ni hedhi?’ An ARLOEDH a worthybis, ‘Kewgh yn-bann rag a-vorow my a's re yn agas leuv.’\n29Ytho Ysrael a settyas gwer yn kontrewaytyans a-dro dhe Gibea. 30Ena mebyon Ysrael eth yn-bann erbynn an Benyaminysi an tressa dydh, hag a arayas aga honan erbynn Gibea, avel kyns. 31Pan eth an Benyaminysi yn-mes erbynn an bobel, tennys ens dhiworth an sita. Avel kyns, i a dhallathas shyndya an gasoryon war an fordhow meur, may led onan anedha a dhe Bethel, ha'y gila dhe Gibea, keffrys hag y'n mes igor, ow ladha deg gour warn ugens a Ysrael. 32An Benyaminysi a dybi, ‘Fethys yns a-ragon avel kyns.’ Mes mebyon Ysrael a leveris, ‘Omdennyn ha'ga thenna dhiworth an sita war-tu ha'n fordhow.’ 33Oll an Ysraelysi a sevis dhiworth aga thyller, hag i a arayas aga honan yn Baal-tamar, ha'n re esa y'n kontrewaytyans a dardhas a'ga le a'n howlsedhes dhe Geba. 34Erbynn Gibea y teuth deg mil wour dewisys a oll Ysrael, ha'n vatel o fell. Mes ny wodhya an Benyaminysi bos terroesa ow tos warnedha.\n35An ARLOEDH a fethas Benyamin a-rag Ysrael; ha mebyon Ysrael a dhiswrug pymp mil warn ugens ha kans a wer Benyamin y'n jydh na, oll anedha ervys gans kledhedhyow.\n36Ena an Benyaminysi a wodhya i dhe vos fethys. Mebyon Ysrael a hepkorras tir dhe Benyamin, drefenn i dhe drestya dhe'n kontrewaytyans re settsens erbynn Gibea.\n37An wer yn kontrewaytyans a boenyas yn skav erbynn Gibea. Ena i a weskis oll an sita gans an kledha. 38Re bia arwoedh gwrys ynter an Ysraelysi ha'n re y'n kontrewaytyans, pan dhannvonens yn-bann kommolenn a mog dhiworth an sita, 39y treylya an Ysraelysi yn batel. Mes Benyamin re dhallathsa shyndya mebyon Ysrael, ow ladha a-dro dhe dheg warn ugens anedha; yndella i a dybi, ‘Yn surredi i yw fethys a-ragon, dell o y'n kynsa batel.’ 40Mes pan dhallathas an gommolenn, koloven a vog, yskynna a'n sita, an Benyaminysi a viras war-dhelergh – hag otta mog an sita oll owth yskynna war-tu ha'n ebron. 41Ena an Ysraelysi a dreylyas ha'n Benyaminysi a borthas own, rag i a wodhya terroesa dhe dhos warnedha. 42Ytho i a dreylyas dhiworth an Ysraelysi war-tu ha'n gwylvos, mes an vatel a dremenas dresta hag yth esa an re a dheuth yn-mes a'n sita owth aga ladha ena. 43I a geas an Benyaminysi a-ji ha'ga chasya heb hedhi, ha'ga threttya yn-dann droes bys tyller a'n est dhe Gibea. 44Etek mil Benyaminyas a goedhas, oll anedha kasoryon alloesek. 45Pan dreylsons ha fia dhe'n gwylvos dhe garrek Rimmon, pymp mil gour a veu treghys dhe'n dor war an fordhow meur, hag i a veu chasys bys Gidom, ha dew vil wour anedha a veu ledhys. 46Ytho oll hag a goedhas y'n jydh na a Benyamin o pymp mil warn ugens kasor ow toen kledhedhyow, oll anedha gwer krev. 47Mes hwegh kans anedha a dreylyas hag a fias war-tu ha'n gwylvos dhe garrek Rimmon, hag a wortas ryb garrek Rimmon peswar mis. 48Ena an Ysraelysi a dreylyas war-lergh erbynn an Benyaminysi hag a's gweskis gans min an kledha - an sita, an bobel, an enyvales, hag oll a veu gesys. Dres henna i a loskas oll an trevow erell.


Compare Bible readings for Jenesis 34 in the ABK and the RSV - Bible Society\nJenesis 34 ABK\n1Lemmyn Dina, an vyrgh dineythys gans Lea dhe Yakob, eth yn-mes dhe weles myrghes an pow. 2Ha Shekem mab Hamor an Hivyas, penntern an pow na, a's gwelas ha'y hemmeres ha growedha gensi ha'y uvelhe. 3Ha'y enev a lenas orth Dina, myrgh Yakob, hag ev a garas an vowes ha kewsel yn kuv dhe'n vowes. 4Ytho Shekem a gewsis dhe Hamor y das, ow leverel. ‘Kemmer an voren ma ragov avel gwreg.’ 5Ha Yakob a glewas ev dhe dhefola Dina y vyrgh pan esa y vebyon gans y jatel y'n gwel; ha Yakob a dewis bys pan dheuthons. 6Ha Hamor, tas Shekem, eth yn-mes dhe Yakob dhe gewsel orth Yakob a'n mater. 7Pan glewsons, mebyon Yakob a dheuth dhiworth an gwel, ha troblys o an wer, ha pur serrys; rag ev re wrussa outray yn Ysrael ow krowedha gans myrgh Yakob, rag ny dhegoedh gul yndella.\n8Ha Hamor a gewsis gansa, ow leverel, ‘Enev Shekem ow mab re lenas orth dha vyrgh. Ro hi dhodho avel gwreg, my a'th pys, 9ha junya genen yn demmedhyans; rewgh agas myrghes dhyn ni ha kemmerewgh agan myrghes dhywgh hwi. 10Trigys vydhowgh genen, ha'n pow a vydh a-dheragowgh; trigewgh, ha mos a-dro ynno ha trevesiga ynno.’ 11Hag yn-medh Shekem dh'y thas ha dh'y breder, ‘Gesewgh vy dhe gavoes gras yn agas golok, ha my a vynn ri pynag a vynnowgh leverel. 12Govynnewgh orthiv pris pur vras avel mona-pries ha ro, ha my a'n re dell leverowgh dhymm; saw rewgh dhymm an vowes avel gwreg.’\nDial Mebyon Yakob\n13Ha mebyon Yakob a worthybis Shekem ha Hamor y das yn unn doella; i a gewsis yndella drefenn ev dhe dhefola Dina aga hwoer. 14Yn-medhons dhedha. ‘Ny yllyn gul hemma, ri agan hwoer dhe dhen nag yw trodreghys, rag meth dhyn via henna. 15Ny wren ni assentya genowgh marnas hwi a vynn bos kepar ha ni: pub gorreydh ahanowgh dhe vos trodreghys. 16Ena ni a re agan myrghes dhywgh ha kemmeres agas myrghes dhyn ni, ha triga genowgh ha dos ha bos unn bobel. 17Mes mar ny vynnowgh koela orthyn, dhe vos trodreghys, ni a gemmer agan myrgh ha mos yn-kerdh.’\n18Ha da lowr o aga geryow yn dewlagas Hamor hag yn dewlagas Shekem mab Hamor. 19Ha ny dhelatyas an den yowynk gul an dra, rag yth esa delit dhodho yn myrgh Yakob. An moyha enorys ova yn oll chi y das. 20Ytho Hamor ha Shekem y vab a dheuth dhe yet aga sita ha kewsel orth gwer aga sita, ow leverel, 21‘An wer ma yw yn kres genen. Ytho gesewgh i dhe driga y'n pow ha mos a-dro ynno, hag awotta, efan yw an pow a-dheragdha. Gesewgh ni dhe gemmeres aga myrghes dhyn ni avel gwragedh, ha ri agan myrghes dhedha i. 22Mes ny assentyons an wer triga genen, dhe vos unn bobel, marnas pub gorreydh ahanan a vydh trodreghys, par dell yns i trodreghys. 23Aga chatel, ha'ga fyth hag oll aga bestes, a ny vydhons dhyn ni? Ny res moy es assentya gansa hag i a vynn triga genen.’ 24Hag oll an re ow mos yn-mes dre yet y sita a goelas orth Hamor ha Shekem y vab, ha pub gorreydh a veu trodreghys, pubonan esa ow mos yn-mes a yet y sita.\n25Ha'n tressa dydh, pan esens yn paynys, dew vab Yakob, Simeon ha Levi, breder Dina a gemmeras pubonan y gledha ha dos heb y wodhvos a-ji dhe'n sita, ha ladha pub gorreydh. 26I a ladhas Hamor ha Shekem y vab dre vin an kledha, ha kemmeres Dina mes a ji Shekem ha mos dhe-ves. 27Mebyon Yakob a dheuth war an re ledhys, ha pylla an sita, rag i dhe dhefola aga hwoer. 28I a gemmeras aga deves ha'ga chatel ha'ga asenes ha pup-tra esa y'n sita hag y'n gwel; 29hag oll aga fyth hag oll aga fleghes ha'ga gwragedh i a gemmeras yn keth, ha pylla pup-tra esa y'n chiow. 30Hag yn-medh Yakob dhe Simeon ha Levi, ‘Hwi re dhros anfeusi warnav, ow kul dhymm flerya yn mysk trigoryon an pow, yn mysk an Kananysi ha'n Perizzysi. Boghes yw niver ow thus vy, hag i a vydh kuntellys war-barth er ow fynn ha'm diswul; ha my ha'm chi a vydh distruys.’ 31Hag yn-medhons i, ‘A wra ev dyghtya agan hwoer avel hora?’


Linen Baya Porthia - Wikipedia\nLinen Baya Porthia\nAn Linen Baya Porthia yw linen hyns-horn 4.25 mildir (6.84 km) a-dhyworth Lannudhno dhe Borthia yn Kernow. Hi a veu ygerys yn 1877 avel an hyns-horn 7 tros-hys (2,134 mm) kledhrennow ledan diwettha dhe vos drehevys yn Pow Sows. Treylyes a veu an linen dhe eyj savonek ym 1892 hag ev a bes dhe oberi avel hyns-horn an gemeneth a gar lower a drethysi ha havysi pub bledhen.\nTrenow ow kortos dhe Worsav Porthia. Y hyllir gweles drehevyans an gorsav gwreydhek y'n gilva.\nRann a Geskowethyans Kledhrennow Dewnens ha Kernow yw an linen.\n2.1 Kemenethow a servir gans an hyns-horn:\nGorsav Porthia gwreydhek.\nAn Hyns-horn Diberth Porthia a ombrofyas rag Reyth an Senedh yn 1845. Mes an kompani a dhenaghas y blott wosa reyth an Hyns-horn Kernow West dhe fyllel. Reyth nowyth a veu kevys yn 1873 dhe vyldya'n linen avel ystynnans a Hyns-horn Kernow West, esa rann a Hyns-horn an West Bras dhe'n pols na. Byldyes a veu an linen avel 7 tros-hys (2,134 mm) hyns-horn kledhrennow ledan, tressa kledhren a veu addyes yn 1888 rag gallesogi trenow 4 tros-hys 81⁄2 meusva (1,435 mm) dhe dhrehedhes an borthva dhe Lannanta. An tren kledhrennow ledan diwettha a bonyas war an 20ves a vis Me 1892, a-ban dhana pub tren re beu geyj savonek.\nYth esa traffik puskes y'n bledhynnyow a-varr, mes ny besyas. Traffik gwara a bonyas dhe Lelant ha Porthreptor bys dhe vis Me 1956 ha dhe Borthia y honan bys dhe vis Medi 1963.\nPub lergh-gwitha dhe Borthia a veu kemerys dhe-ves yn 1966 ha pub tren war an skorren a veu oberys gans unsesow liesek disel. Yn 1973, an kay dhe Borthia a veu gwayes dhe asa spas rag park kerri. Gorsav nowyth a veu ygerys dhe Holanek Lannanta yn 1978 yntra Lannudhno ha Lannanta. Park kerri meur a veu drehevys ena ragdho dhe oberi avel Park ha Viaj rag Porthia.\nTren dhe Worsav Holanek Lannanta.\nUnn hyns yw an linen rag y hirder oll heb leow-passya. Ev a bon a-hys an Dowr Heyl ha'n arvordiryow wosa henna.\nKemenethow a servir gans an hyns-horn:Chanjya\nLannudhno - An linen a dhiberth a-dhyworth an Penn-Hyns-horn Kernow omma.\nTren ogas dhe Lannanta.\nPan esa'n hyns-horn oberys gans Trenow Wesseks (Wessex Trains), yth esa 26 trenow pub dydh. Hyns-horn Bras an West a dhallathas oberi'n linen yn 2006 hag y hwrussons lehe niver an gonisyow y'n gwav dhe 16 pub dydh, mes yth oberas an 26 tren pub dydh y'n hav hwath.\nTrenow y'n hav yw oberys gans settys klas 150 dew-gocha hag y'n gwav gans unn-kocha klas 153. Nebes trenow a ober dhe ha dhyworth Pennsans rag gallesogi chanj an mayni.\nLast edited on 10 Kevardhu 2020, at 18:16\nDiwettha golegyans an folen ma a veu an 10 Kevardhu 2020, dhe 18:16.


Malaki 3 (ABK) - Bible Society\n13Hwi re gewsis geryow hwerow er ow fynn, yn-medh an ARLOEDH. Hwath hwi a lever, ‘Fatell gewssyn er dha bynn?’ 14Hwi a leveris, ‘Euver yw servya Duw. Pandr'a veu agan gwayn ow kwitha y jarj hag ow kerdhes a-derdro avel kynoryon a-rag ARLOEDH an luyow? 15Mes lemmyn ni a elow an re orgelus gwynnvys. Devri, drogoberoryon re siwenis, hag ynwedh an re a dhefias Duw a dhienkas.’


Hosea 3 (ABK) - Bible Society\nKerensa Duw orth Ysrael\n1Ena an ARLOEDH a leveris dhymm arta, ‘Ke, kar benyn yw kares kentrevek, hag avoutres, kepar ha kerensa an ARLOEDH orth mebyon Ysrael, kyn treylyons dhe dhuwow erell, ha kara tesennow-grappys.’ 2Ytho my a's prenas ragov a bymthek bath arghans, hag onan ha hanter musur a heydh. 3Ena my a leveris dhedhi, ‘Meur a dhydhyow ty a wra triga genev; ny vydhydh hora, na bos gans gour, hag ynwedh my yw dhis.’ 4Rag mebyon Ysrael a wra triga meur a dhydhyow heb myghtern, ha heb penntern, ha heb sakrifis, ha heb peulven, ha heb efod na terafim. 3:4 terafim: Imajys duwow teylu. 5A-wosa, mebyon Ysrael a wra dehweles ha hwilas an ARLOEDH aga Duw, ha Davydh aga myghtern. I a dheu gans own dhe'n ARLOEDH ha dh'y dhader y'n dydhyow diwettha.


Ysay 60 (ABK) - Bible Society\nYsay 60 ABK\nGlori ow Tos yn Sion\n1Sav, splann; rag dha wolow re dheuth,\nha glori an ARLOEDH re dhrehevis warnas.\n2Rag otta, tewlder a gudh an norvys,\nha tewlder tew an poblow,\nmes an ARLOEDH a dhrehav warnas,\nha'y glori a vydh gwelys warnas.\n3Kenedhlow a dheu dhe'th wolow,\nha myghternedh dhe splannder dha howldrevel.\n4Drehav dha dhewlagas a-derdro ha gwel:\ni oll a guntell ha dos dhis;\ndha vebyon a dheu a bellder,\nha dha vyrghes war glun aga magoresow.\n5Ena ty a wel ha splanna;\ndha golonn a gren gans joy hag efani,\nrag palster an mor a vydh dres dhis,\nha rychys an kenedhlow a dheu dhis.\n6Bush bras a gowrvergh a'th kudh,\nkowrvergh yowynk dhiworth Midyan hag Efa;\ni oll a dheu dhiworth Sheba;\nowr ha frankynkys a dhegons,\nha disklerya gormola an ARLOEDH.\n7Oll flokkys Kedar a vydh kuntellys dhis,\nhordhes Nebayoth a'th serv;\ni a dheu yn-bann dhe'm alter avel sakrifis kemmeradow,\nha my a dekha chi ow glori.\n8Piw yw an re ma a nij avel kommol,\nhag avel kelemmi dh'aga fenestri?\n9Rag an ynysow a'm gorta,\ngorholyon Tarshish yw an kynsa,\ndhe dhri dha vebyon a bellder,\nha'ga owr ha'ga arghans gansa,\nrag hanow an ARLOEDH dha Dhuw,\nha rag Sans Ysrael,\nrag ev re'th glorifias.\n10Mebyon estren a dhrehav dha fosow,\nha'ga myghternedh a'th serv;\nrag y'm sorr my a'th weskis,\nmes y'm favour my re gemmeras truedh ahanas.\n11Dha yetys a vydh igerys prest;\ndydh ha nos ny vydhons degeys,\nmay fo dres dhis rychys kenedhlow,\nha'ga myghternedh hembrenkys yn keskerdh.\n12Rag an genedhel ha'n ruvaneth na'th serv a verow;\nha'n kenedhlow na a vydh distruys glan.\n13Glori Lebanon a dheu dhis,\nan meryw, an elow, ha'n kypres war-barth,\ndhe dekhe tyller ow sentri;\nha my a lorifi tyller ow threys.\n14Mebyon an re a'th arwaskas\na gerdh dhis ow plegya dhe'n dor,\nhag oll myns a'th tespityas\na bleg dhe'n dor orth godhnow dha dreys;\nhag i a'th elow Sita an ARLOEDH,\nSion a Sans Ysrael.\n15Kyn feus forsakys ha kesys,\nheb denvyth ow tremena,\nmy a'th kwra meuredh bys vykken,\nlowena a henedh dhe henedh.\n16Dena leth an kenedhlow ty a wra,\nha dena bronn myghternedh.\nEna ty a woer my, an ARLOEDH, dhe vos dha Selwyas,\n17Yn le brons my a dhre owr,\nhag yn le horn my a dhre arghans,\nbrons yn le prenn,\nha horn yn le meyn.\nMy a sett kres avel dha sentri,\nhag ewnder avel dha rewloryon.\n18Freudh ny vydh klewys byth moy y'th tiredh,\nna terroes na distruyans y'th oryon,\nmes ty a elow dha fosow Selwyans,\nha'th yetys Gormola.\n19Ny vydh an howl golow ragos\nbyth moy dydhweyth,\nna ny vydh golow dhis splannder an loer;\nmes an ARLOEDH a vydh dhis golow bys vykken,\nha dha Dhuw a vydh dha glori.\n20Ny sedh dha howl byth moy,\nna ny leha dha loer;\nha diwedha a wra dydhyow dha gynvann;\nan ARLOEDH a vydh dhis golow bys vykken,\nha dydhyow dha gynvann a dheu dhe dhiwedh.\n21Oll dha bobel a vydh gwiryon\nhag i a erit an tir bys vykken.\nI yw skyllenn a blensis,\nober ow diwla,\ndhe dhiskwedhes ow glori.\n22An distyr ahanas a vydh avel mil,\nha'n byghan avel kenedhel grev.\nMy yw an ARLOEDH;\nyn y dermyn, distowgh my a'n gwra.


Compare Bible readings for Yeremia 49 in the ABK and the BCN - Bible Society\nBreus war an Ammonysi\n1A-dro dhe'n Ammonysi.\nYndellma y lever an ARLOEDH:\nA nyns eus mebyon dhe Ysrael?\nA nyns eus her dhodho?\nPrag ytho yth eritas Milkom Gad\nha'y bobel re annedhis yn y sitys?\n2Rakhenna ott, an dydhyow a dheu,\npan wrav an arm a vatel dhe vos klewys\nerbynn Rabba a'n Ammonysi;\ny fydh krug difeyth,\nha'y threvow a vydh leskys gans tan;\nena Ysrael a dhiserit an re a wrug y dhiserita ev,\n3Oul, A Heshbon, rag Ay yw gwastys!\nKriewgh, A vyrghes Rabba,\nOmwrogysiwgh gans yskar,\ngalarewgh, ha poenyewgh omma hag ena ryb an keow.\nRag Milkom a yn divroedh,\n4Prag y fostydh y'th nerth49:4 nerth: Amendys. Ebrow nansow.?\nDha nerth a deudh dhe-ves,\nA vyrgh dhislen.\nTy a fydhyas y'th tresoryow, ow leverel,\n‘Piw a dheu er ow fynn?’\n5Otta, my a dhre euth warnas,\nyn-medh an Arloedh, DUW an luyow,\na-dhiworth oll dha gentrevogyon;\nha hwi a vydh skattrys, sket,\nheb denvyth dhe guntell an fowesigyon.\n6Hag a-wosa my a dreyl kethneth an Ammonysi, yn-medh an ARLOEDH.\nBarn war Edom\n7A-dro dhe Edom.\nA nyns eus furneth na fella yn Teman?\nYw kusul an dhoethyon gyllys dhe goll?\nYw pedrys aga furneth?\n8Fiewgh, treylyewgh agas keyn, trigewgh isel,\nRag my a dhre terroes Esaw warnodho,\npan y'n kessydhyav.\n9Mar teffa dhis kuntelloryon grappys,\na ny assens rann?\nMar teffa ladron y'n nos,\na ny byllsens unnsel an pyth a ve lowr ragdha?\n10Mes my, my re dhestryppyas Esaw,\nmy re dhiskudhas y dylleryow kudh,\nha ny yll omgudha.\nY has yw distruys, y neskerens\nha'y gentrevogyon; nyns usi namoy.\n11Gas dha omdhivasow, my a's gwith yn few;\nha gas dha wedhwesow dhe fydhya ynnov.\n12Rag yndellma y lever an ARLOEDH: Otta, seul na veu breusys dhe eva an hanaf a dal hwath y eva, ytho a vydhydh ty heb kessydhyans vyth? Ny vydhydh heb kessydhyans; res yw dhis y eva. 13Rag my re dos re'm honan, yn-medh an ARLOEDH, y fydh Bosra euth ha skorn ha difeyth ha molleth; ha'y sitys oll a vydh magoryow bys vykken.\n14My re glewas nowodhow dhiworth an ARLOEDH,\nha kannas re beu dannvenys yn mysk an kenedhlow:\n‘Omguntellewgh war-barth ha dewgh er hy fynn,\nha sevewgh dhe'n vatel!’\n15Rag otta, my a'th wra an lyha yn mysk an kenedhlow,\nha dispresys gans denses.\n16An browagh gwrys genes\nha goeth dha golonn re's toellas,\nty usi trigys yn folsyow an garrek,\nneb a syns ughelder an vre.\nKyn hwredh dha neyth mar ughel ages an er,\nalena my a'th tre dhe'n leur,\n17Ynwedh Edom a vydh ynyal; peub a dremen dresti a gemmer skruth ha hwibana drefenn oll hy flagys. 18Par dell veu Sodom ha Gomorra ha'ga hentrevogyon domhwelys, yn-medh an ARLOEDH, ny vydh denvyth trigys ena, na ny vydh nagonan ynni avel alyon. 19Avel lew ow tos a-dhiworth kaswydh an Yordan erbynn peurva a dhur der an vlydhen, a-dhesempis my a jas Edom yn-mes anedhi distowgh; ha my a apoynt warnedhi piwpynag a dhewisav. Rag piw yw haval dhymm? Piw a yll ow gelwel dhe ri akont? Piw yw an bugel a yll sevel a-ragov? 20Ytho klewewgh kusul an ARLOEDH erbynn Edom ha'y dowlow re formyas erbynn annedhysi Teman: Yn sur an lyha a'n flokk a vydh draylys dhe-ves; yn sur ev a wra aga feurva ynyal ragdha. 21Orth son aga hoedh, an nor a gren; son aga kri a vydh klewys orth an Mor Rudh. 22Otta, ev a yskynn ha nija avel an er ha lesa y dhiwaskell war Bosra, ha kolonn breselyoryon Edom y'n jydh na a vydh avel kolonn benyn yn hy gwelivesi.\nBarn war Damaskus\n23A-dro dhe Damaskus.\nHamath hag Arpad a's teves meth,\ndrefenn i dhe glewes yeyn nowodhow;\ni a deudh yn own, troblys yns avel an mor\nna yll bos kosel.\n24Damaskus yw devedhys ha bos gwann, hi re dreylyas dhe fia,\nha skruth re's dalghennas,\nangoes ha gloesow re's synsis,\navel benyn yn hy gwelivesi.\n25Ass yw forsakys an sita a vri,\nan dre lowenek!\n26Rakhenna hy gwer yowynk a goedh yn hy stretow,\nhag oll hy soudoryon a vydh distruys an jydh na,\n27Ha my a enow tan orth fos Damaskus,\nhag a gowllesk lysyow Ben-hadad.\nBarn war Kedar ha Hasor\n28A-dro dhe Kedar ha gwlaskordhow Hasor a wrug Nebukadnessar myghtern Babylon aga fetha.\nSevewgh, kewgh yn-bann erbynn Kedar,\nha distruewgh pobel an duryen.\n29I a gemmer aga thyldow ha'ga flokkys,\naga kroglennow hag oll aga gwara;\ni a gemmer aga hawrvergh dh'aga honan,\nhag i a gri dhedha: ‘Yma euth a bub tu!’\n30Fiewgh, gwandrewgh pell dhe-ves, trigewgh yn tylleryow down,\nhwi annedhysi Hasor!\nRag Nebukadnessar myghtern Babylon\nre dewlis towl er agas pynn\nha gul entent er agas pynn.\n31Sevewgh, kewgh yn-bann erbynn kenedhel attes,\neus trigys yn tiagha,\nna's teves yetow na barrys,\nusi trigys hy honan.\n32Aga hawrvergh a vydh preydh,\naga greow a warthek pyllans.\nMy a skatter dhe bub gwyns\nan re a's teves talyow moel,\nha my a dhre terroes\ner aga fynn a bub tu,\n33Hasor a vydh godegh owrgeun,\ndifeyth bys vykken;\nny vydh trigys denvyth ena,\nna ny vydh nagonan ynni avel alyon.\nBarn war Elam\n34Ger an ARLOEDH a dheuth dhe Yeremia an profoes a-dro dhe Elam, yn dalleth reyn myghtern Sedekia myghtern Yuda.\n35Yndellma y lever ARLOEDH an luyow: My a derr gwarak Elam, penn aga nerth; 36ha my a dhre war Elam an peswar gwyns a beswar korn nev; ha my a's skatter dhe oll an gwynsow ma, ha ny vydh kenedhel vyth dhedhi ma na dheu dhodho fowesigyon Elam. 37My a worr euth yn Elam a-rag aga eskerens, hag a-rag an re a hwila aga bewnans; my a dhre anfeusi warnedha, ow sorr fers, yn-medh an ARLOEDH. My a dhannvon an kledha war aga lergh, bys pan wrav diwedh dhedha; 38ha my a sett ow thron yn Elam, ha distrui aga myghtern ha'ga fennsevigyon, yn-medh an ARLOEDH.\n39Mes y'n dydhyow diwettha my a dhre arta kethneth Elam, yn-medh an ARLOEDH.


1 Samuel 2 (ABK) - Bible Society\n1 Samuel2 ABK\n1Ena Hanna a bysis ha leverel,\n‘Ow holonn a lowenha y'n ARLOEDH;\now horn yw ughelhes y'n ARLOEDH.\nOw ganow yw moghhes dres ow eskerens,\ndrefenn my dhe lowenhe y'th selwyans.\n2‘Nyns eus Sans kepar ha'n ARLOEDH,\nnyns eus nagonan marnas ty;\nnyns eus karrek kepar ha'gan Duw.\n3Na gewsiwgh prest namoy mar brout,\nna wres balghder dos a-dhiworth agas ganow;\nrag an ARLOEDH yw Duw a skians,\nha ganso gwriansow yw poesys.\n4Gwaregow gwer alloesek yw terrys,\nha'n re a drebuch yw grogysys gans nerth.\n5An re leun re werthas aga lavur rag bara,\nmes an re nownek ny's teves nown namoy.\nAn anvap re dhineythis seyth,\nmes hi neb a's teves lies flogh a wedher.\n6An ARLOEDH a ladh ha bewhe;\nev a dhre dhe ifarn ha drehevel yn-bann.\n7An ARLOEDH a wra boghosek ha gul rych;\nev a iselha, hag ev a ughelha.\n8Ev a dhrehav an den gwann yn-mes a'n doust;\nev a dhrehav an boghosek yn-mes a'n lusuek,\ndh'aga settya gans pennsevigyon,\nha gul dhedha erita tron a enor.\nRag yma selyow an norvys dhe'n ARLOEDH,\nhag ev re settyas an norvys warnedha.\n9‘Ev a with treys y dus lel,\nmes an debeles a vydh tawesek yn tewlder;\nrag dre alloes ny wra denvyth gwarthevya.\n10Eskerens an ARLOEDH a vydh brewys;\nev a darenn er aga fynn a-dhiworth nev.\nAn ARLOEDH a vreus pennow an nor;\nev a re galloes dh'y vyghtern,\nhag ughelhe korn y untys.’\nTebel Vebyon Eli\n11Ena Elkana eth dhe Rama dh'y ji, hag yth esa an maw ow servya a-dherag an ARLOEDH y'n lok Eli.\n12Lemmyn mebyon Eli o mebyon Belial; ny aswonnens an ARLOEDH. 13Us an oferysi gans an bobel o, pan offrynna neb gour sakrifis, gwas an oferyas a dho yn kettermyn dell esa an kig ow pryjyon, gans kigver a dri dans yn y dhorn, 14hag ev a'n pokya y'n pott, po y'n kowdarn, po y'n pott, ha pup-tra a wre an kigver y dhri yn-bann an oferyas a gemmeri ragdho y honan. Yndella i a wre yn Shilo dhe oll tus Ysrael hag a dho di. 15Ynwedh, kyns i dhe leski an blonek, gwas an oferyas a dho ha leverel dhe'n gour esa ow sakrifia, ‘Ro dhymm kig rag an oferyas dh'y rostya; rag ny vynn ev kavoes kig bryjys a-dhiworthis, mes kriv.’ 16Ha mar leveri an gour dhodho, ‘Gas i dhe leski an blonek kynsa, hag ena kemmer kekemmys a vynnydh’, ev a worthybi, ‘Nansi, mes ro e dhymm lemmyn, poken my a'n kemmer gans fors.’ 17Yndella peghosow an wer yowynk o pur vras yn golok an ARLOEDH; rag an wer a dhyghtya gans bismer offrynn an ARLOEDH.\nAn Flogh Samuel yn Shilo\n18Mes yth esa Samuel ow servya a-dherag an ARLOEDH, maw dell o, grogysys gans efod a lien. 19Y vamm a wre ragdho goen byghan ha'y dri dhodho pub blydhen, pan e hi yn-bann gans hy gour dhe offrynna an sakrifis blydhenyek. 20Ena Eli a benniga Elkana ha'y wreg, ha leverel, ‘Re rollo an ARLOEDH dhis fleghes dre an venyn ma yn le an brestenn a wrug hi dhe'n ARLOEDH’; hag ena i a dhehweli dhe dre.\n21Ha'n ARLOEDH a vysytyas Hanna; hi a omdhuk ha dineythi tri mab ha diw vyrgh. Ha'n maw Samuel a devis yn lok an ARLOEDH.\nProfoesans Erbynn Chi Eli\n22Lemmyn pur goth o Eli. Ev a glewas pup-tra mayth esa y vab orth y wul dhe Ysrael oll, ha fatell wrowedhens gans an benynes neb a servya orth daras tylda an kuntelles. 23Hag ev a leveris dhedha, ‘Prag y hwrewgh hwi traow a'n par na? Rag my a glew a-dro dh'agas drogoberow a-dhiworth oll an dus ma. 24Nansi, ow mebyon; rag nyns yw derivas da a glewav ow lesa yn mysk pobel an ARLOEDH. 25Mar pegh unn gour erbynn gour arall, Duw a vreus yntredha; mes mar pegh gour erbynn an ARLOEDH, piw a vydh an pledyas ragdho?’ Mes ny woslowsons orth lev aga thas; drefenn bos bodh an ARLOEDH aga ladha.\n26Ha'n maw Samuel a besyas tevi yn ughelder hag yn favour gans an ARLOEDH hag ynwedh gans tus.\n27Lemmyn gour Duw a dheuth dhe Eli ha leverel dhodho, ‘Yndellma y lever an ARLOEDH, “A ny dhiskwedhis vy ow honan yn kler dhe ji dha das pan esens yn Ejyp yn chi Faro? 28My a'n dewisas mes a oll loethow Ysrael dhe vos ow oferyas, dhe vones yn-bann dhe'm alter, dhe wul sakrifisow, dhe wiska efod a-dheragov; ha my a ros dhe ji dha das oll an offrynnow gwrys gans tan gans tus Ysrael. 29Prag y potyowgh orth ow sakrifis hag orth ow offrynn re worhemmynnis vy dhywgh rag ow thrigva, hag enora dha vebyon moy agesov, ow tewhe agas honan war an gwella rannow a bub offrynn a'm pobel Ysrael?” 30Rakhenna an ARLOEDH, Duw Ysrael a dhiskler: “My a leveris yn hwir dha ji ha chi dha das dhe gerdhes a-dheragov bys vykken”; mes lemmyn an ARLOEDH a dhiskler: “Pell bedhes dhiworthiv; rag an re neb a'm enor my a enor, ha'n re neb a'm dispres a vydh dyghtys gans bismer. 31Otta, yma dydhyow ow tos may troghav dhe-ves dha nerth ha nerth chi dha das, rag ny vydh den koth y'th chi. 32Hag ena ty a wel ahwer y'm trigva. Spit dhe oll an siwenyans a dheu dhe Ysrael, ny vydh nevra den koth y'th chi bys vykken. 33Ha'n gour ahanas na droghav dhe-ves a-dhiworth ow alter my a spar, dhe wul dhe'th tewlagas fyllel, ha grevya dha golonn; hag oll an re yw genys dhe'th teylu a verow avel gwer yn flour aga gourses. 34Hemma a vydh arwoedh dhis, a dheu war dha dhew vab, Hofni ha Finehas: aga dew a verow war an keth jydh. 35Ha my a dhrehav ragov ow honan oferyas lel, neb a wra war-lergh an pyth usi y'm kolonn ha'm brys. My a dhrehav ragdho chi sur, hag ev a gerdh a-dherag ow untys bys vykken. 36Ena peub yw gesys y'th chi a dheu ha plegya dhe'n dor a-ragdho rag tamm a arghans ha torth-vara, ha leverel, Gorr vy, my a'th pys, yn neb soedh oferyasek, rag may hallav dybri tamm a vara.” ’


Hen-Istori - Wikipedia\nHen-istori yw oll an hwarvosow a aswonnyn a'n dalleth skrifa hag istori denses kovskrifys dhe istori wosa-klassek. Spys istori kovskrifys yw a-dro dhe 5,000 vledhen, ow talleth gans skrifedh gennek Sumerek, gans an kottha tekstow kesklenus a a-dro dhe 2600 KOK.\nSkrifedh gennek y'n Gwithti Bretennek\nKyns skrifa, nyns eus dhyn saw an toulys ha'n kovebow gwrys gans tus a-varra. Hemm yw studhys gans hendhyskonieth a-der istori. Kyn fe dedhyas diwettha a hen-istori dedhlys, nebes skolheygyon a'n West a dhevnydh kodh Emperoureth Romanek a'n West yn 476 OK (an moyha kemmyn) degeas an Akademi Platonek yn 529 OK, mernans Emperour Justinian I yn 565 OK, an devedhyans a Islam, po sevel Charlemagne avel diwedh a hen-istori hag istori klassek Europek.\nYma dhe istorioryon dew fordh jyf dhe gonvedhes an bys hen: hendhyskonieth ha studhya tekstow pennfenten. Kavos fethow a-dro dhe hen-istori yw kales awos tus dhe skrifa le y'n dydhyow na ha'n brassa rann a wrussons i skrifa re beu kellys. Yth esa kopiow boghes hag o gwrys drefen nag esa pryntya. Tus a wre skrifa dre dhorn. Ynwedh y hwel istorioryon orth taklow gwrys hag usys yn hen-istori dhe dhyski moy anodho.\nNebes taklow trovys dre hendhyskonieth yw an pyramidow Ejyp, sita Pompeii yn Itali ha'n Lu Pri Pebys a Jina. Nebes tus a vri a skrifa yn hen-istori yw: Herodotus, Josephus, Livy, Polybius, Suetonius, Tacitus, Thucydides ha Sima Qian.\nLast edited on 30 Du 2021, at 08:17\nDiwettha golegyans an folen ma a veu an 30 Du 2021, dhe 08:17.


Eukaryotes ha nebes ensamplow a'ga diversita – naswedhek dhyworth an gledh a-wartha: Gwenenen mason rudh, Boletus edulis, Chympansi, Isotricha intestinalis, Paw bran Iran, ha Volvox carteri\nUgh-vagasow ha Gwlaskordhow\nGwlaskor Plantae – Plansow\nGwlaskor Animalia – Enevales\nGwlaskor Fungi - Fongow\nOrganedhow eukaryotek na yllir aga klassa yn-dan gwlaskordhow Plantae, Animalia po Fungi yw klassys treweythyow y'n gwlaskow Protista.\nKell tipek eneval\nEukaryot (liesplek Eukaryotes dhyworth an Greka εὖ (eu, "da") ha κάρυον (karyon, "knowen") yw organedh gans kellow komplek, po kell sengel gans kesweythyow komplek. Y'n kellow ma, an stoff genynnek po DNA yw restrys dhe gromasomow yn sprusen an kell.\nEnevales, plansow, algi ha fungow oll yw eukaryotes. Ynwedh yma eukaryotes yn-mysk an protistow unnkell. Dhe'n worthwedh, nyns eus organedhow moy sempel, kepar ha bakteria hag archaea sprusen ha kesweythyow kell komplek erel. Henwys organedhow a'n par na prokaryotes.\nDyghtys yn fenowgh yw eukaryotes avel arlotteth.\nEukaryotes a esplegyas y'nEon Proterozoek. An eukaryote gwirhaval kottha yw Grypania, neusen dhiskorren terghys gans hys bys dhe 30 mm. An menhsennow kottha a dheu dhyworth balweyth horn ogas dhe Negaunee, Michigan, y'n [Statys Unys]]. Dedhyes veu an menhesennow yn kynsa dhe nans yw 2,100 milvil bledhen, mes hwithrans diwettha a dhiskwedhas bos an dedhyas kompes nans yw 1874 milvil vledhen. Grypania a dhuryas dhe'n era Mesoproterozoek.\nBagas aral koth dres eghen yw an acritarchs, kryjys dhe vos cystow po stap dinythi a blankton algel. Kevys vons nans yw 1,400 mb, y'n era Mesoproterozoek.\nGodhonydhyon a dhadhel a-dro dhe glassans an eukaryotes hwath, ha profys veu niver a renkyansow. Nyns yw versyons arnowydh unver a-dro dhe niver an wlaskordhow.\n1.1 Kennen bervedhek\n2.1 Rann an Archaea\nKellow eukaryotek yw lower moy ages prokaryotes, dell yw usys. I a yll bos dekkweyth moy. Kellow eukaryotes a'n jeves lies kennen ha kesweyth pervedhek gelwys organelles. Yma dhedha cytokorf eskern ynwedh. Gwrys yw an cytokorf eskern a korrbibennow ha korrneusennow. An rannow yw pur bosek yn shap an kell. Gorrys yw TNA eukaryotek yn fardellow henwys kromosomow, diberthys gans gwerthys korrneusennek dres rannans kellow. An brassa niver a eukaryotes a wra devnydh a dhinytyans reydhek dre frothusheans na usys gans prokaryotes.\nNyns eus reydhow dhe brokaryotes, mes y hyllons treusperthi TNA dhe vakteria erel. Direydhek yw aga diberthyans kell.\nEukaryotes a'n jeves bagasow a gromosomow linyek yw desedhys y'n sprusen, ha'n niver a gromosomow yw tipek rag pub eghen, dell yw usys.\nManylyon a'n system kennen bervedhek ha'y gesrannow.\nKennen bervedhek[golegi | pennfenten]\nYn kellow eukaryotek, yma lies tra gans kennennow a-dro dhedha. War-barth yth ens i henwys an system kennen bervedhek. Saghow sempel, gelwys hwesiglow (vesicles yn Sowsnek) yw gwrys pan wrellons egina dhyworth kennennow erel, kepar ha fleghes a wra hwythennow gans tegen. Lies kell gemmer boos ha taklow erel owth usya neppyth gelwys endocytosis. Yn endocytosis, an gennen nessa dhe'n tu a-ves a bleg war-ji hag ena pynchya dhe furvya hwesik. Lies organell aral a dhallathas avel hwesigow, dell hevel.\nKerghynnys yw an sprusen gans diw gennen dellek may hallo taklow entra ha mos yn-mes. An mayler sprusennek a'n jeves taklow warnodho hevelep dhe bibennow ha lienyow, gelwys an endoplasmic reticulum. An ER a wra gwaya protinyow, ha'ga gasa dhe adhvesi.\nYma dhiw rann dhe ER, ER garow ha ER leven. Kelmys yw ribosomow dhe'n ER garow. An protinyow gwrys gans an ribosomow kelmys dhe'n ER garow a enter an ER garow. Wosa henna i a dhe'n hwesigow, hag a dyv ha pynchya dhyworth an ER leven. Y'n brassa rann a eukaryotes, an hwesigow gans protinyow ynna a wra teudhi gans pil a hwesigow gwastas gelwys korfow Golgi, mayth yw an protinyow a-ji chanjys arta.\nTreweythyow chanjys yw hwesigow may hallo gul unn pyth yn ta (arbennegyans, po dyffransegyans kellek), Rag ensampel, yma ensaymow a-ji lysosomes hag a wra trethi an boos a dheu dhyworth hwesigow boos, ha peroksisomes a'n jeves ensaymow hag a dreth peroksid (gwenon) may na yw gwenon vyth moy.\nLies protozoan a'n jeves hwesigow strothadow, a yll teudhi po pynchya dhyworth an gennen bella. Usys yw hwesigow strothadow dhe gartha dowr heb res. Re anedha a setha stoffow dhe dreylya preydhoryon dhe ves, po kachya boos. Yn organedhow lieskell, hormonow yw gwrys yn fenowgh yn hwesigow. Yn plansow komplek, an brassa rann a gres an kell yw kemeres gans hwesik a hwith gwasgedh osmotek may hallo an kell synsi y shap.\nDallethvos[golegi | pennfenten]\nDrefen bos devedhyansow dyffrans dhe gellow (organelles) eukaryotes, govynnys veu po skorren (clade) unys yns i po na. Certan yw nag yns i unys. Organelles yw unsesow arbennegys a wra gweythresow kler, kepar ha mitokondria ha plastidow. Kler yw lemmyn oll an organedhow (po an brassa niver anedha) dhe gavos devedhyans yn prokaryotes, bakteria po archaea anserghek kyns, ha bos an kell eukaryotek 'kemeneth a gororganedhow' a wra kesoberi yn 'demedhyans a esyans'. Hemm a hwarva rag an termyn kynsa yntra bakteria nans yw termyn pur hir dhe askorra an klass a vakteria gans kennen dhewblek henwys gram-negedhek. An klass ma a gomprehend cyanobakteria, ytho hemm o an kynsa a niver a hwarvedhyansow hevelep yn istori an eukaryotes.\nRann an Archaea[golegi | pennfenten]\nHwithrans a-dhiwedhes a dhiskwedh bos kellow archaea a gomprehendas lies unn a'n protinyow veu edhom dhedha rag oberyans kellow komplek eukaryotes.\nProtista yw bagas a organedhow unnkell. Profyes veu taksonomiethow moy kompes, mes ny yll godhonydhyon unverhe warnedha. Rag an reson ma, Protista yw dhe les hwath rag dadhla a-drodhe'n organedhow ma. Unn klassans arnowydh rag klassa eukaryotes yw avel a sew:\nOpisthokonts Enevales, fongow, choanoflagellates, hag erel.\nAmoebozoa An brassa niver a ameboydow ha kosk loub\nRhizaria Foraminifera, Radiolaria, ha protozoa erel ameboyd\nExcavates Divers protozoa flagellayt\nArchaeplastida (po Primoplantae) Plansow an tir, algi gwyrdh, algi rudh, ha glaucophytes\nChromalveolates Heterokonts, Haptophytes, Cryptomonads, hag Alveolates.\nByttegyns, yn 2005 hag a-wosa, godhonydhyon re leveris bos fowt a dhustuni rag niver a'n ugh-vagasow ma. Martesen an Eukaryotes yw unyes saw drefen bos aga hellow devedhys dhyworth bakteria hag archaea. Mes pub skorren a'n Eukaryotes a'n jeves dinythyans reydhek. Henna, ha restrans ollgemmyn an sprusen yw an chyd dustuni rag unn devedhyans ragdha oll.\nDiwettha golegyans an folen ma a veu an 14 Metheven 2022, dhe 19:06.


Habakkuk 1 (ABK) - Bible Society\nHabakkuk 1 ABK\nHabakkuk a Grodhvol a-dro dhe Gammhynseth\n1An profoesans a welas Habakkuk an profoes yn gwelesigeth.\n2Pes termyn, A ARLOEDH, y kriav rag gweres\nha ny vynnydh goslowes;\n‘Freudh!’ a armav dhis\nha ny vynnydh sawya?\n3Prag y tiskwedhydh dhymm droktra,\nha gul dhymm mires orth ahwer?\nRag yma terroes ha freudh a-dheragov;\nyma strif, ha kedrynna a sev.\n4Rakhenna dinerth yw an lagha,\nha ny a gwirvreus nevra yn-rag.\nRag an tebelwas a omsett a-dro dhe'n den gwiryon;\nytho kammvreus a yn-rag.\nAn ARLOEDH a Worthyp\n5Aspiewgh yn mysk an kenedhlow, ha mirewgh,\nha bedhes dhywgh marth bras:\nrag yn agas dydhyow y hwrav ober na grysowgh,\nkyn fo derivys dhywgh.\n6Rag, otta, my a sord an Kaldeanys,\nkenedhel hwerow ha fysk,\na geskerdh dre les an tir\nrag sesya annedhow nag esons dhedha.\n7Fell hag euthyk yns: aga breus ha'ga reowta a yn-rag a-dhiworta.\n8Skaffa ages lewpardes yw aga mergh,\nha gwylsa yns ages bleydhi an gorthugher:\naga marghogyon a boen yn-mes,\nha'ga marghogyon a dheu dhiworth pell.\nI a nij kepar ha'n er a fisten dhe dhybri;\n9rag ravna i oll a dheu:\ni a dheu yn-rag yn aga leunder avel gwyns an howldrevel,\now kuntell kethyon avel tewes.\n10Hag i a skorn an vyghternedh,\nha ges yw pennternedh ragdha:\ni a hwerth orth pub ker;\ni a wra tommenn rag hy hemmeres.\n11Ena i a tremen kepar ha gwyns, ha mos dhe-ves;\nan dus kablus ma, aga nerth yw aga duw.\nHabakkuk a Grodhvol Arta\n12A ny veus a'n dalleth, A ARLOEDH,\now Duw sans? Ny verwyn.1:12 Ny verwyn: Po amendyans Ny verwydh.\nA ARLOEDH, ty re's ordenas1:12 ty re's ordenas: Henn yw an Kaldeanys. rag breus;\nA Garrek, ty re's fondyas rag keredh.\n13Re bur yw dha dhewlagas rag gweles droktra,\nha ny yllydh perthi drogober.\nPrag y firydh ytho orth an falswesyon,\nha synsi dha daves pan dhevor an tebelwas\nan den yw moy gwiryon agesso?\n14Ha ty a wra tus kepar ha puskes an mor,\nkepar ha'n pryvyon, nag eus rewler dhedha.\n15Ev a gemmer peub anedha war-vann gans higenn,\nha'ga thenna yn-mes gans y roes,\nev a's kuntell yn y roes-draylya:\nrakhenna ev a lowenha ha heudhi.\n16Rakhenna yth offrynn dh'y roes\nha leski offrynnow dh'y roes-draylya;\nrag bras yw y rann dredha,\nha rych yw y boes.\n17A wakha ytho y roes heb hedhi,1:17 A wakha ytho y roes heb hedhi: War-lergh rol-skrifow an Mor Marow I a denn aga kledhedhyow heb hedhi.\now ladha kenedhlow yn tibita?


Compare Bible readings for Ezekiel 34 in the ABK and the ESV - Bible Society\nEzekiel 34 ABK\n1Ger an ARLOEDH a dheuth dhymm, ow leverel, 2Mab den, profoes erbynn bugeledh Ysrael, profoes ha lavar dhedha – dhe'n vugeledh: Yndellma y lever an Arloedh DUW: Go-hwi bugeledh Ysrael, re beu ow maga aga honan! a ny dal an vugeledh maga an deves? 3Hwi a dheber an blonek, hag omwiska y'n gwlan, ha ladha an re peskys, mes ny vugelsowgh an deves. 4Ny wrussowgh krevhe an deves gwann, na yaghhe an re klav, na kelmi an re brew; ny dhresowgh dhe-dre an re a wandras yn sowdhan, na ny hwilsowgh an re kellys, mes gans nerth hwi re's rewlyas, ha gans garowder. 5Skattrys vons, heb bugel; i a veu boes rag oll bestes an gwel. 6Ow deves eth yn stray war oll an menydhyow, ha war pub bronn ughel; ow deves a veu skattrys war oll enep an nor, ha nagonan ny's hwilas na hwithra.\n7Rakhenna, bugeledh, klewewgh ger an ARLOEDH: 8Dell vewav, yn-medh an Arloedh DUW, drefenn bos ow deves preydh, ha drefenn bos ow deves boes dhe bub best an gwel, heb bugel, ha ny wrug ow bugeledh hwilas ow deves, mes an vugeledh a vagas aga honan, heb maga ow deves, 9rakhenna, bugeledh, klewewgh ger an ARLOEDH: 10Yndellma y lever an Arloedh DUW: Ottavy erbynn an vugeledh, ha my a hwila ow deves dhiworth aga leuv, ha'ga lettya rag bugelya deves; ny wra an vugeledh maga aga honan arta. My a saw ow deves dhiworth aga ganow, ma na vons boes ragdha na fella.\nDuw, An Bugel Da\n11Rag yndellma y lever an Arloedh DUW: Ottavy, my ow honan, ow hwilas ow deves ha'ga hwithra. 12Kepar dell wra bugel hwithra y flokk pan usi ev yn mysk y dheves skattrys, yndella my a hwither ow deves vy ha'ga delivra a-dhiworth oll an tylleryow mayth yns skattrys yn dydh a gommol ha tewlder tew. 13My a's dre yn-mes a'n poblow, ha my a's kuntell yn-mes a'n gwlasow, ha'ga hembronk a-berth yn aga thir aga honan; ha my a wra aga maga war venydhyow Ysrael, ryb goverow, hag yn oll trigvaow an tir. 14My a's mag yn peurva dha, ha war venydhyow ughel Ysrael y fydh aga frasow. I a wrowedh yn peurva dha, hag yn prasow rych i a vydh megys war venydhyow Ysrael. 15My ow honan a vydh bugel ow deves, ha my a wrav dhedha growedha, yn-medh an Arloedh DUW. 16An re kellys a hwilav, ha'n re gyllys yn stray a dhrov dhe dre, ha'n re terrys a golmav, ha'n re wann a grevhav; mes an re dew ha'n re grev my a dhistru. My a's mag gans breus.\n17Ha hwi, ow deves, yndellma y lever an Arloedh DUW: Ottavy ow preusi ynter unn dhavas ha davas arall, yntra hordhes ha boghes. 18A nyns yw lowr ragowgh, hwi dhe dhybri an beurva dha, mes hwi a drett yn-dann agas treys remenant agas peurva ynwedh? ha hwi dhe eva dowr kler, ha gul an remenant leysek gans agas treys? 19A dheber ow deves an pyth a veu trettys gans agas treys, hag eva an pyth o gwrys leysek gans agas treys?\n20Rakhenna yndella y lever dhedha an Arloedh DUW: Ottavy, my ow honan, ow preusi ynter an deves tew ha'n deves tanow. 21Rag hwi dhe herdhya gans tenewen ha skoedh, ha kornya gans agas kern oll an re gwann, bys pan wrussowgh aga skattra dhe-ves, 22my a saw ow flokk, ha ny vydhons preydh na fella; ha my a vreus yntra davas ha davas.\n23My a dhrehav warnedha unn bugel, ow gwas Davydh, hag ev a's mag; ev a's mag, ha bos dhedha bugel. 24My, an ARLOEDH, a vydh Duw dhedha, ha'm gwas Davydh a vydh pennsevik yn aga mysk. My, an ARLOEDH, re gewsis.\n25My a wra kevambos kres gansa, ha pellhe drog vestes dhiworth an tir, hag i a drig y'n difeythtir yn sawder, ha koska y'n koeswigow. 26My a wra dhedha i ha'n tylleryow a-dro dhe'm bre bos bennath; ha my a dhannvon glaw yn-nans yn y seson; i a vydh kowasow a vennath. 27Gwydh an gwel a re aga froeth, ha'n tir a re y askorr. I a vydh saw yn aga thir; hag i a woer my dhe vos an ARLOEDH, pan dorrav barrys a'ga yew, ha'ga sawya dhiworth leuv an re a's kethhas. 28Ny vydhons na fella preydh rag an kenedhlow, ha ny wra bestes an tir aga devorya; mes i a drig yn sawder ha nagonan ny worr own ynna. 29My a brovi ragdha tyller gerys-da rag plansa, ha ny vydhons kemmerys arta gans divoetter y'n tir, na berthi arta despit a'n kenedhlow. 30Ena i a woer my, an ARLOEDH aga Duw, dhe vos gansa, hag i, chi Ysrael, dhe vos ow fobel,34:30 ow fobel: Amendys war-lergh an Septuagint. Ebrow ow fobel, hwi denses. yn-medh an Arloedh DUW. 31Hwi yw ow deves, deves ow feurva; my yw agas Duw, yn-medh an Arloedh DUW.


Compare Bible readings for Niverow 15 in the ABK and the ESV - Bible Society\n1Ha'n ARLOEDH a leveris dhe Moyses: 2Lavar dhe vebyon Ysrael, Pan dhewgh y'n tir may hwrewgh annedhi, hag a rov dhywgh, 3hag offrynna offrynn dre dan dhe'n ARLOEDH, offrynn leskys, po sakrifis dhe gollenwel ambos, po avel offrynn bolonjedhek a'n chatel po a'n flokk po orth agas goelyow apoyntys, rag gul sawer plegadow dhe'n ARLOEDH, 4ena neb a dhre offrynn a wra profya dhe'n ARLOEDH offrynn greun a unn degves rann a efa a vleus fin, kemmyskys gans kwarter hin a oyl; 5ha ty a bareus gwin rag an offrynn diwes, kwarter hin gans an offrynn leskys, po rag an sakrifis, rag pub oen. 6Po rag an hordh, ty a bareus offrynn greun a dhiw dhegves rann a efa a vleus fin, kemmyskys gans tressa rann a hin a oyl; 7ha rag an offrynn diwes ty a brof tressa rann a hin a win, sawer plegadow dhe'n ARLOEDH. 8Ha pan bareusydh tarow yowynk dhe'n offrynn leskys, po sakrifis rag kollenwel ambos, po rag offrynnow kres dhe'n ARLOEDH, 9ena y fydh profys gans an tarow yowynk offrynn greun a deyr degves rann a efa a vleus fin, kemmyskys gans hanter hin a oyl; 10ha ty a brof rag an offrynn diwes hanter hin a win, avel offrynn dre dan, sawer plegadow dhe'n ARLOEDH.\n11Yndellma y fydh gwrys rag pub ojyon po rag pub hordh, po rag pub oen gorow po an mynnow. 12War-lergh an niver a bareusydh, yndella ty a wra gans peub war-lergh aga niver. 13Oll an re yw genesik a wra an taklow ma yndellma, owth offrynna offrynn dre dan, sawer plegadow dhe'n ARLOEDH. 14Ha mars eus alyon trigys genowgh, po nebonan eus yn agas mysk der agas henedhow, hag a vynn offrynna offrynn dre dan, sawer plegadow dhe'n ARLOEDH, kepar dell wrewgh, yndella y hwra ev. 15Rag an gemmynieth, y fydh unn ordenans ragowgh ha rag an alyon usi trigys genowgh, ordenans heb diwedh der agas henedhow; par dell owgh, yndella y fydh an alyon a-rag an ARLOEDH. 16Unn lagha hag unn rewl a vydh ragowgh hwi ha rag an alyon a wodrik genowgh.\n17An ARLOEDH a leveris dhe Moyses: 18Lavar dhe vebyon Ysrael: Pan dhewgh y'n tir may hwrav agas dri dhodho, 19ha pan dhebrowgh neppyth a voes an tir, hwi a wra dri offrynn drehevys a-rag an ARLOEDH. 20Hwi a dhrehav an frut a'gas toes, tesenn rond, avel offrynn drehevys; kepar hag offrynn drehevys a'n leur-drushya, yndella hwi a's drehav. 21A'n kynsa frut a'gas toes, torth rond, hwi a re dhe'n ARLOEDH, avel offrynn drehevys der agas henedhow.\n22Mes mar kammwrewgh heb y wodhvos, ha mar ny wrewgh oll an gorhemmynnow ma re gewsis an ARLOEDH dhe Moyses, 23pup-tra a wrug an ARLOEDH y worhemmynna dhywgh dre leuv Moyses, a-dhia'n jydh may ros an ARLOEDH an gorhemmynna, ha war-rag der agas henedhow; 24ena mar peu gwrys heb y wodhvos ha heb godhvos an kuntelles, an kuntelles oll a wra offrynna unn tarow yowynk rag offrynn leskys, sawer plegadow dhe'n ARLOEDH, gans y offrynn greun ha'y offrynn diwes, war-lergh an devosow usadow, hag unn bogh rag offrynn pegh. 25Ha'n oferyas a wra prenedh dhe'n kuntelles oll a vebyon Ysrael hag y fydh gevys dhedha; drefenn y vos kammwrians gwrys heb y wodhvos, hag i re dhros aga offrynn, offrynn dre dan dhe'n ARLOEDH, ha'ga offrynn pegh a-rag an ARLOEDH, rag aga hammweyth. 26Hag y fydh gevys dhe'n kuntelles oll a vebyon Ysrael, ha dhe'n alyon usi trigys yn aga mysk, drefenn bos an bobel oll omvyskys y'n kammwrians gwrys heb y wodhvos.\n27Mar pegh nebonan heb y wodhvos, ev a brof mynn benow unn bloedh rag offrynn pegh. 28Ha'n oferyas a wra prenedh a-rag an ARLOEDH rag an den a wra kammwrians heb y wodhvos, pan begh heb y wodhvos, rag prenedh ragdho; hag y fydh gevys dhodho. 29Ty a' fydh unn lagha rag neb a gammwra heb y wodhvos rag an den yw genesik yn mysk mebyon Ysrael, ha rag an alyon usi trigys yn aga mysk yntredha. 30Mes an den neb a wra neppyth, ughel y dhorn, kyn fo genesik po alyon, a villik an ARLOEDH; ha'n den na a vydh treghys dhe-ves dhiworth y bobel. 31Drefenn ev dhe dhispresya ger an ARLOEDH, ha treghi y worhemmynn, an den na a vydh treghys dhe-ves yn tien; y gammweyth a vydh warnodho.\nKessydhyans rag Defola an Sabot\n32Ha pan esa mebyon Ysrael y'n gwylvos, i a gavas gour ow kuntell prennyer y'n sabot. 33Ha'n re a'n kavas ow kuntell prenn a'n dros dhe Moyses ha dhe Aron, ha dhe'n kuntelles oll. 34I a'n gorras yn-dann with, drefenn na veu ervirys an pyth a dela bos gwrys dhodho. 35Ha'n ARLOEDH a leveris dhe Moyses, ‘An gour a vydh gorrys dhe'n mernans; an kuntelles oll a wra y labydha gans meyn yn-mes a'n kamp.’ 36Ha'n kuntelles oll a'n dros yn-mes a'n kamp, ha'y labydha dhe'n mernans gans meyn, dell worhemmynnis an ARLOEDH dhe Moyses.\nKribellow war an Dillas\n37An ARLOEDH a leveris dhe Moyses: 38Kows orth mebyon Ysrael, ha'ga erghi gul kribellow dhe gornellow aga dillas der aga henedhow, ha gorra kordenn las war an gribell a bub kornell; 39hag y fydh kribell ragowgh dhe vires warnedhi ha dhe berthi kov a worhemmynnow an ARLOEDH, dh'aga gul, ha na holyewgh war-lergh agas kolonn agas honan na'gas dewlagas dha honan, owth horya war aga lergh. 40Hemm yw, may perthowgh kov ha gul oll ow gorhemmynnow, ha bos sans dh'agas Duw. 41My yw an ARLOEDH agas Duw, a's dros yn-mes a bow Ejyp, dhe vos dha Dhuw: my yw an ARLOEDH agas Duw.


Jayms 3 (ABK) - Bible Society\nGossip • Jealousy\n1Na vedhewgh meur ahanowgh dyskadoryon, ow breder. Hwi a woer ni, an dhyskadoryon dhe dhegemmeres breus poessa. 2Pubonan ahanan a gammwra yn lies tra. Den mar ny gammwra yn y lavar, gour perfydh yw hemma, hag ev a yll fronna an korf dien ynwedh. 3Mar korryn3:3 Mar korryn: War-lergh re a'n dornskrifow Otta, ni a worr. fronn yn ganow margh may fo ev gostydh dhyn ni, y gorf dien ynwedh a lewyn ni. 4Mirewgh orth an gorholyon ynwedh. Mar vras kyn fons i ha herdhys gans gwynsow krev, lewys yns i gans lew pur vyghan ple fo ervirys gans an lewyader. 5Yndella an taves ynwedh yw esel byghan hag a vost taklow bras.\nOtta, ass yw byghan an tan, hag ass yw bras an koes a vydh leskys ganso! 6Ha tan yw an taves, norvys kammhynseth. Settys yw an taves yn mysk agan eseli, ow mostya an korf dien hag ynflammya an ros a vewnans, ow kavoes y dan dhiworth ifarn. 7Pub eghenn a vest hag edhen, a bryv ha bestes morek yw dovhes ha re beu dovhes gans mab-den, 8mes an taves ny yll denvyth y dhovhe. Droktra direwl yw, leun a wenon marwel. 9Ganso ev, ni a vennik an Arloedh ha Tas3:9 an Arloedh ha Tas: War-lergh re a'n dornskrifow Duw ha'n Tas., ha ganso ev ni a volleth mab-den yw gwrys war-lergh hevelep Duw. 10Yn-mes a'n keth ganow y teu ha bennath ha molleth. Nyns yw gwiw, ow breder, an taklow ma dhe hwarvos yndella. 11A dhyllo fenten dowr yr ha hwerow yn-mes a'n keth toll? 12A yll figbrenn, ow breder, ri greun olew, po gwinbrenn ri figys? Ynwedh ny yll fenten hoelan ri dowr yr.3:12 Ynwedh ny yll fenten hoelan ri dowr yr: War-lergh re a'n dornskrifow Yndella ny yll fenten vyth gul dowr hoelan hag yr. 13Piw yntredhowgh yw fur ha skentel? Der y gonversashyon da, diskwedhes ev y wriansow yn uvelder furneth. 14Mes mars eus avi hwerow ha strivyans genowgh yn agas kolonn, na wrewgh bostya, na gowleverel erbynn an gwir. 15Nyns yw hemma furneth a dhiyskynn a-wartha, mes a'n bys, anspyrysek, dyowlek yw. 16Le may ma avi ha strivyans yma deray ha pub ober drog. 17Mes an furneth a-wartha yw kyns oll glan, ena ow kara kres, klor, es y berswadya, leun a versi ha frut da, heb faverans, heb falsuri. 18Ha frut ewnder yw hesys yn kres rag an re a wra kres.